
VIRI  EXCELLENTISSIMI  PERILLUSTRES! 


Suffragium  Vestrum,  quo  me  Academiae  ab  epi¬ 
stolis  esse  voluistis,  quantum  me  extulerit.  Vobis  emmciare 
haud  conabor,  inprimis  cum  me,  hominem  novum,  cum 
viris  conjunxistis,  quorum  nomina  plurimi  ponderis  sunt  in 
republica  literarum.  Vos  me  adhortari  voluisse  puto,  ne 
otier,  sed  intentis  viribus  tantorum  virorum  vestigia  premam. 
Gratias  pro  Vestra  erga  me  benevolentia  non  aptius  me 
activum  censeo,  quam  si  Vobiscum  inventum  novissimum 
communico,  quod,  cmn  ad  historiam  evolutionis  pertineat, 
sub  Vestris  auspiciis  in  lucem  proferre  summam  mihi  prae¬ 
bet  voluptatem.  Vestra  enim  Academia ,  ubi  de  inve¬ 
stigandis  naturae  mysteriis  in  fabricandis  novis  corporibus  or¬ 
ganicis  sermo  fit,  prae  ceteris  quam  multum  emineat,  quis 
est,  qui  nesciat!  Observatores,  qui  historiae  evolutionis  ani¬ 
malium  prima  fundamenta  solida  posuerunt,  Vestrae  Aca¬ 
demiae  membra  vel  fuerunt  vel  adhuc  sunt:  vir  sempiter¬ 
nae  gloriae  Caspar  Fridericus  Wolff,  cui  ingenio  paucos, 
perseverantia  vero  in  investigandis  rebus  subtilissimis  nullum 
parem  vidit  orbis  terrarum,  cujus  nomen  sine  religiosa  illa  vere¬ 
cundia  enunciare  nequeo ,  qua  res  divinae  originis  veneramur ; 
et  Christianus  Pander,  ad  cujus  clarissimas  et  lucem  tene¬ 
bris  afferentes  disquisitiones  de  pulli  evolutione  ansam  qua¬ 
lemcunque  beato  illo  tempore  praebuisse,  quo  Ignatii  D  OEL- 
linger,  magistri  nostri  ad  cineres  usque,  nunquam  vero  pro 
meritis  satis  colendi,  institutione  et  consuetudine  usi  sumus, 
semper  gloriabor. 


Contigit  mihi  etenim,  ut  ovi  mammalium  et  hominis  pri¬ 
mordia  in  ovario  invenirem,  quae  per  saeculorum  seriem  tot 
et  tantis  laboribus  frustra  quaesita  sunt.  Circa  hanc  rem  natu¬ 
rae  scrutatores  quam  maxime  dissentire  inter  omnes  constat. 

Cum  jam  ex  antiquitate  notum  esset,  vitellum  avium  in 
ovario  maturescere,  tum  per  oviductum  devectum,  albumine 
et  in  illius  parte  inferiori  vel  sic  dicto  utero  testa  indui,  Reg¬ 
ner  de  Graaf,  vesicularum  in  ovario  mammalium  si  non  in¬ 
ventor,  primus  tamen  accuratior  observator,  non  potuit  non 
has  pro  ovis  habere ;  et  cum  praeterea  ova  in  cuniculorum  tu¬ 
bis  vidisset,  nullus  dubitavit,  haec  ova  easdem  esse  vesiculas  de¬ 
lapsas.  Cui  sententiae ,  a  multis  physiologis  receptae,  posthac 
contraria  exstiterunt  exacta  experimenta  Guilielmi  Cruik- 
shank,  qui  utique  saepius  ova  in  tubis  cuniculorum,  vesiculis 
Graafianis  tamen  multo  minora,  observavit.  Nostris  temporibus 
Cruikshankiana  asserta  a  duobus  observatoribus  accuratis  et  ini- 
croscopii  usui  quam  maxime  assuetis,  Prevost  et  D  UMAS, 
comprobata  sunt  in  canibus  et  cuniculis.  Nescio  ergo,  quo  fato 
seductus  sit  auctor  novissimus ,  qui  antiquissimam  Graafianam 
sententiam  pro  nova  vendidit,  observationum  mdla  habita  ratione. 

Complures  anatomici  saeculo  decimo  septimo  ova  mam¬ 
malium  frustra  in  tubis  quaesiverunt,  et  tandem  praeeunte  acer¬ 
rimo  Philippo  Jacobo  H  artmann  Regiomontano ,  fidem 
omnem  observationibus  Regneri  de  Graaf  denegarunt. 
Pauciores  et  jam  cautiores  saeculo  decimo  octavo  et  nono  eo¬ 
dem  modo  contra  Cruikshank  egerunt. 


Sic  Es  adhuc  sub  judice  est.  id  tantum  extra  omnem 
dubitationis  aleam  positum  v  idetur ,  vesiculam  Graafianam  ali¬ 
quid  ad  ovi  evolutionem  conferre ,  quia  post  conceptionem  in 
corpus  luteum  mutatur.  De  modo ,  quo  ex  vesiculis  ova  ori¬ 
antur,  duae  nostris  temporibus  valent  opiniones  potiores  inter 
anatomicos.  Alii  putant,  vesiculas  Graalianas  vitellis  avium 
penitus  respondere  et  fluidum  innatum  membranula  circum¬ 
datum  ,  ergo  sub  forma  ovi ,  a  tuba  recipi.  Hanc  sententiam 
ipse  hucusque  fovi  ob  conspicuam  similitudinem  inter  ovaria 
mammalium  et  avium  fetuumque  evolutionem.  Alii  humorem 
tantum  vesicularum  ejici  et  per  se  vel  cum  semine  virili  mix¬ 
tum  ovum  formare  inter  tubas  credunt;  ne  eos  dicam,  qui 
spretis  observationibus  laudatis,  et  nulla  ratione  fetuum  ex¬ 
tra -uterinorum  habita,  ova  in  utero  gigni  putant.  De  ovulis  a 
vesiculis  diversis  in  ovario  obviis  vix  mentio  fit  ab  auctoribus, 
inter  quos  imum  tantum  inveni ,  qui  ovula  vera  fortasse  vidit, 
sed  tam  male  descripsit,  ut  observata  ejus  omnino  neglecta  sint. 

Quibus  praemissis  ea,  quae  ipse  cognovi,  enarrare  li¬ 
ceat.  Incipiamus  ab  ovis  maturioribus  et  ab  his  ad  juniora 
transeamus,  quia  hac  via  ea,  quae  demonstrabo,  clariora 
fient.  Eandem  v  iam  in  disquisitionibus  ipsis  sequi  conatus  sum, 
quantum  potui.  In  his  vero  tantum  ab  occasione  pendere ,  ut 
non  omnia  una  serie  persequi  possimus,  neminem  fugit. 

Canis  ova  potissimum  examinavi.  Ovorum  et  fetuum 
plurimorum  aetatem  indicare  non  potui.  Ubi  de  hac  re  cer¬ 
tior  eram,  cum  observationibus  a  Prevost  et  D  uaiAS  institu- 


tis  eam  non  consentire  expertus  sum.  Quod  num  de  coeli  di¬ 
versitate  pendeat  nec  ne,  nescio.  Relationem  hac  ex  causa 
non  ad  tempora  sed  ad  evolutionis  statum  dedi. 

Geneseos  ovi  mammalium  historiam  me  ad  gradum  quen- 
dam  eruisse  spero ,  et  quae  de  ea  docui,  errore  graviori  premi 
non  timeo.  Quae  vero  ultima  paragrapho  de  ovis  animalium 
inferiorum  ordinum  protuli,  eum  in  finem  tantum  dicta  esse 
accipiatis ,  ut  concordiam  vesiculae  Graafianae  cum  ovo  avium 
et  reliquorum  animalium  demonstrarem,  iterum  iterumque  Vos 
rogo.  Quam  concordiam  observationibus  prosequens  tanta 
in  ovis  reliquorum  animalium  inveni,  quae  hucusque  omnino 
ignota  erant,  ut  naturae  scrutatores  ad  hujus  generis  investi¬ 
gationes  adhortari  haud  ineptiun  milii  videretur.  Me  hanc  dis¬ 
quisitionem  non  absolvisse,  sed  inchoasse  tantum,  licet  non 
parvum  ovorum  numerum  in  diverso  evolutionis  statu  observa¬ 
verim,  haud  ignoro.  Observata  supprimere  tamen  nolui,  quia 
ad  comparationem  propositam  sufficiunt  et  quia  optime  didici, 
nec  unius  viri  nec  imius  anni  esse,  hanc  disquisitionem  spinosis¬ 
simam  et  immensis  sane  difficultatibus  pressam  absolvere.  Ova 
enim  immatura  animalium  inferiorum  non  tantum  exilitate  et 
tenuitate  oculos  et  instrumenta  nostra  ludibrio  faciunt,  ut  ver¬ 
bis  viri  in  subtilibus  disquisitionibus  anatomicis  versatissimi  utar, 
sed  et  mter  se  valde  discrepant.  Maxima  vero  difficidtas  in  eo 
nititur ,  quod  praeter  gallinas  de  nullo  fere  animali  completam 
ovorum  seriem  nobis  comparare  possimus. 


$.  1. 

Fetus  canini  primordia. 


Jam  primo  fere  impelu,  quo  a  collega  illustri  Burdach  monitus, 
ut  ad  cognoscendam  mammalium  evolutionem  aliquid  conferrem,  his  inve¬ 
stigationibus  me  dare  inceperam,  canem  praegnantem  observare  licuit,  cu¬ 
jus  ova  multum  profuerunt  in  comparanda  evolutione  mammalium  cum 
eadem  in  avibus.  Imo,  anatomen  hujus  evolutionis  gradus  pene  absol¬ 
verim,  si  tum  temporis  jam  satis  in  liis  disquisitionibus  versatus  fuissem. 
Ex  quatuor  ovis  vero  bina,  mala  methodo  usus,  destruxi,  quo  factum  est, 
ut  areae  vasculosae  ambitum  indicare  nunc  nequeam.  In  uterum  enim 
cani  vivae  ereptum,  omni  vitalitate  praeditum,  incidi,  quod  hodie  valde 
dissuadeo.  Jam  in  reliquis  mammalibus  difficile  scopum  hac  via  attinges, 
in  cane  vero  semper  ova  juniora  contractionibus  uteri  dilacerantur,  quod 
et  iis  accidisse  videtur,  qui  pluribus  hebdomadibus  post  conceptionem  ova 
in  utero  mammalimn  non  invenerunt.  ( Gottinger  gelehrte  Anzeigen  vom 
Jahre  1824,  pag.  195).  Tertium  ovum  post  duas  horas  ex  utero, 
vitae  jam  experte,  enucleare  studui.  Uteri  cornu  supra  ovum  cautissime 
scisso,  ovi  membranam  externam  villis  numerosis  praeditam  intactam  dis¬ 
tincte  conspexi,  quam  vero,  cultro  omnino  seposito  contemplatus,  uteri 
marginibus ,  qui  villis  illis  arctissime  jam  juncti  erant,  retractis,  disrumpi 
vidi  !  Fetum  tamen  integrum  inveni  et  aream  vasculosam  splendide  ru¬ 
bentem  admiratus  sum.  Quartum  denique  ovum  post  meridiem  ex  utero 
jam  paululum  flaccido  integerrimum  evolvi.  In  examinandis  et  delinean¬ 
dis  membranis  aliisque  rebus  horas  plures  posui,  quo  factum  est,  ut,  cum 
ad  contemplationem  areae  vasculosae  per  microscopium  me  converterem, 
illius  ambitum  haud  amplius  discernere  possem  et  nunc  in  dubio  relinquere 
coactus  sim.  Sed  methodice  enarrabo  observata ! 

Trium  hebdomadum  graviditatem  dixit  canis  venditor,  quod  cum 
observationibus  Bojani  (in  Novis  Actis  nat.  Cur.  Tom.  X.)  ex  tempore 

ulteriori,  et  conjunctorum  amicorum  Prevost  et  Dumas  ex  tempore  ante¬ 
cedenti  ( Annales  des  Sciences  naturelles.  Tome  III.)  satis  bene  congruit, 
minime  vero  cum  reliquis  meis  experimentis ,  cpiae  viginti  quatuor  circiter 
dies  his  ovis  darent. 

Mitto  uteri  conditionem  et  omnia ,  quae  non  pertinent  ad  proposi¬ 
tum  nostrum.  Ovum  magnitudine  sua  depictum  videtis  Fig.  VII. ,  binis 
apicibus  pellucidis,  altero  acutiore  praeditum.  Praeter  apices  totum  ovum 
obscurius  est  villis  membranae  externae  affixis,  nam  zona  placentaria  ma¬ 
ximam  ovi  partem  primitus  cingit,  uti  jam  ex  Bojani  iconibus  constat. 
Tunicae  duae  praeter  apices  satis  distant  et  facile  discernuntur.  Quarum 
exterior,  chorion  vulgo  dicta,  omnino  vasorum  expers  villos  gerens,  tunicae 
corticali  vel  membranae  putaminis  ( Schalenhant )  avium  respondet,  quae 
non  secius  villos  gerit,  in  testa  calcaria  reconditos.  Villos  chorii,  eorum 
forma  in  homine  et  fugitiva  examinatione  seducti,  anatomici  nonnulli  pro 
meris  vasorum  finibus  vel  pro  vasorum  fasciculis  habent.  Quam  senten¬ 
tiam  facile  et  in  aliis  mammalibus,  verbi  causa  in  suibus  et  ruminantibus, 
refutandam  ovum  nostrum  optime  dissolvit,  nam  villos  hic  ex  tela  forma- 
tiva  constitutos  esse  sine  vasorum  vestigio  microscopium  extra  dubitationis 
aleam  ponit  (cf.  Fig.  VII *).  Posthac  vero  vasorum  ramis  fundum  fertilem 
praebent.  Hanc  membranam  corticalem  in  posterum  nominabo ,  cum  vox 
„chorii‘(  anceps  sit,  et  si  eam  more  solito  adhibere  placet,  inde  ab  eo  tem¬ 
pore  adhibeatur,  quo  vasa  insunt,  ab  allantoide,  me  judice,  suppeditata. 

Membrana  interna  utique  saccum  constituens,  paululum  flavescit  et 
granulis  superficie  sua  interna  obsita  est.  His  jam  membranam  erythro- 
idem  vel  vesiculam  umbilicalem  se  probat,  quibus  vasorum  rete  et  ratio 
ad  embryonem  accedit.  Ut  nomine  utamur,  quod  et  iis  animalibus  adhi¬ 
beri  possit,  quibus  umbilicus  verus  deest,  saccus  intestinalis  ( Darmsack ) 
apud  nos  audiat. 

Embryo,  quatuor  lineas  curvatura  aequans,  inter  tunicam  corticalem 
et  saccum  intestinalem  locum  tenet,  cum  sacco  dicto  ita  concretus  ac  pul¬ 
lus  gallinaceus  exeunte  die  tertio.  Eodem  modo  parte  sua  posteriore  recta 
(2  4  linearum)  ventri  aperto  incumbit,  dorsum  jam  clausum  tunicae  corti¬ 
cali  advertit,  parte  anteriore,  vagina  capitis  obtecta  ,  dextrorsum  et  deor- 

sum  versa,  lateri  sinistro  incumbit,  ubique  area  vasculosa  circumdatus. 
Figura  nostra  7.  fetum  in  situ  naturali  exhibet,  sed  pars  antica  justo  bre¬ 
vior  videtur,  quia  sacco  intestinali  cum  ambiente  capitis  vagina  immersa  est. 

Figura  VIIa.  letum  pingit  cuin  parte  sacci  intestinalis  ita  sub 
microscopio  positum,  ut  pars  anterior  penitus  et  pars  posterior  paululum 
lateri  sinistro  incumbat.  In  hac  positione  mirus  consensus  inter  evolutio¬ 
nem  pulli  avium  et  mammalium  optime  perspicitur.  —  Incipiamus  cum 
vagina  capitis  h  c  d  e,  cujus  dimidium  fetus  caput  et  collum  dextro  latere 
obtegens  resecui,  ut  partes  hae  clarius  in  lucem  venirent,  illaeso  tamen 
venae  descendentis  dextrae  trunco ,  quem  reclinavi  (c  f)  ne  ejus  con¬ 
nexus  cum  cordis  atrio ,  trans  vaginae  initium,  bene  visus,  turbetur.  Lo¬ 
cum,  quem  ante  reclinationem  tenuerat,  signo  f  notavi.  Denudata  ita¬ 
que  corporis  parte  curvata  optime  in  oculos  cecidit  cordis  atrium  (c  g) 
venas  recipiens,  et  ventriculus  ( h )  a  sinistro  ad  dextrum  latus  in  spiram 
tortus  et  ita  ac  in  pullis  avium,  deficiente  pectore,  a  corporis  lateribus 
non  tectum.  Statum  hunc  cor  denudatum  dicere  solent;  attamen  vere 
nudum  cor  esse  non  potest,  quando  capitis  vagina  jam  pectoris  regionem 
attigit,  quare  cor,  si  unquam,  per  brevissimum  certe  temporis  spatium,  el 
tantum  in  parte  venosa,  vere  nudum  est.  In  nostro  fetu  praeter  cuticu¬ 
lam  pectus  tegentem  jam  tenerrimum  pericardium  (ii)  adest,  quod  ante 
atrium  et  ventriculum  distinguitur.  Ex  corde  systema  arteriosum  emerge¬ 
re  vidi,  quod  utrimque  in  quatuor  arcus  finditur,  tum,  uti  in  piscibus,  sub 
columna  vertebrali  in  truncum  communem  (l)  —  Aortam  —  collectos.  Ex 
arcu  anteriori  ramus  ad  capitis  partem  anteriorem  —  ad  oculum  fere  — 
vertitur,  secundus  arcus  ante  auris  vestigium,  tertius  pone  idem  organon 
ramulum  mittit.  Primus  et  secundus  arcus  utriusque  lateris  ex  bulbo  quo¬ 
dam  (k)  emergunt.  Idem  systema  vasculosum  in  pullis  gallinaceis  saepius 
observaveram  et  jam  aestate  1826,  antequam  Huschke  inventa  sua  pu¬ 
blici  juris  lecerat,  exercitationes  meas  cum  Rathke  communicavi,  adji¬ 
ciens  me  putare ,  foramina  ab  eo  detecta  huic  fabricae  originem  debere, 
de  quo  posthac  penitus  certiorem  me  feci  (Isis  1825,  p.  747  et  1100). 
Nunc  haec  scribendo  idem  systema  vasorum  in  embryonibus  tenerrimis 
Colubri  Natricis  et  Lacertae  agilis  parum  discrepans  observavi.  De  ranis 

et  salamandris  jam  cludum  innotuit.  Omnibus  ergo  animalibus  vertebratis 
in  statu  fetali  talis  convenit  vasorum  apparatus  et  in  omnibus  sub  capitis 
parte  posteriori  situs  est,  uti  et  in  nostra  figura  auris  locus  docet.  Imo 
cordis  ventriculus,  ne  dicam  capiti,  sane  collo  respondet.  Arcus  arteriosi 
initium  oesophagi  circumdant,  cujus  aditus ^  oris  locum  tenens,  ante  bul¬ 
bum  k  apertus  visus  est.  Spinae  dorsi  et  medullae  spinalis  cum  cerebro 
curvaturas  nec  non  vertebrarum  primordia  ita  me  pinxisse  puto,  ut  com¬ 
mentario  non  egeant.  Auris  jam  distinctissima  medullam  oblongatam  in¬ 
dicat,  quae,  ni  fallor,  minus  a  medulla  spinali  differt,  quam  in  pullis  avium 
ex  eodem  evolutionis  statu. 

Jam  ad  partem  rectam  transeamus.  Intestinum  totum,  ultimo  fine 
excepto ,  apertum  est  et  ex  asse  intestinum  avium ,  uti  a  C.  Friderico 
Wolff  ex  die  tertio  absoluto  subtilissime  describitur ,  et  pingitur  ( Novi 
comment.  academ.  Petropolit.  Tom.  XII.),  refert.  Semicanalis  enim  est, 
cujus  fundus  sulco  levi  notatur,  quem  Wolff  suturam  nominat  et  ex  coa- 
litione  duarum  plicarum  amnii  sui  spurii  ortum  putat,  qui  vero  inde  ori¬ 
tur,  quod  sub  rhachide  binae  taeniae  sacci  intestinalis  e  situ  horizontali  in 
situm  perpendicidarem  vertantur,  parietes  inde  semicanalis  constituentes 
dum  majorem  crassitiem  induunt,  et  magis  magisque  angulo  et  tenuissimo 
toro  transitum  in  saccum  intestinalem  notent.  Sectione  transversa  haec 
optime  demonstrantur.  Sic  Fig.  VII1.  intestini  fundum  ( suturam )  ad 
f,  et  angulum,  de  quo  locuti  sumus,  ad  e  exhibet.  In  Fig.  nostra  VII“. 
e  p  fundus  vel  sutura  intestini  est;  utrimque  fascias  vel  taenias  s  i, 
q  r ,  intestini  nascentis  parietes,  acu  paululum  separavi.  Fascia  sinistra 
e  p  q  r  angulo  q  r  in  saccum  intestinalem  (w  v)  transit.  Ab  angulo 
(s  t)  fasciae  dextrae  saccum  intestinalem  usque  ad  r  desecui,  ne  fetus 
latus  cum  amnio  vel  e  tui’ ;  vasorum  origines  tamen  indicare  aptum  esse 
putavi.  Utrimque  enim  in  sacco  intestinali  rete  vasorum  (w  v)  apparet, 
quod  per  trunculos  plures  (quorum  septem  ad  latus  sinistrum,  sex  ad 
dextrum  muneravi)  cum  truncis  majoribus  in  fetu  sitis  communicatur. 
Regio  inter  rete  vasculosum  et  fetum  (q  r  iv)  areae,  quam  pellucidam 
dicunt  in  avibus,  respondet,  licet  hic  pluribus  vasis  gaudeat.  Rete  vascu¬ 
losum  aream  vasculosam  avium  sistens  per  plures  horas  optime  quidem 

vidi ,  fines  tamen  exteriores  jam  discernere  non  potui ;  minoris  fuisse  am¬ 
bitus,  ratione  ad  fetum  habita,  quam  in  avibus,  jam  inspectione  tertii  ovi 
ante  microscopium  adhibitum  persuasum  milii  habeo.  Et  sinum  termina¬ 
lem  me  vidisse  memini,  de  cpto  eo  minus  dubito,  cum  et  Saurii  et  Ophi- 
dii  eo  non  careant.  Intestini  parietes  q  r  et  s  t  jam  crassiores  erant, 
quam  ut  vasorum  truncos  sub  iis  reconditos  clarissime  discernere  et  in  toto 
nexu  persequi  potuerim ,  duos  tamen  vidi  sanguinis  haud  expertes ,  quos 
pro  aortae  ramis  principalibus  habui  (de  quibus  cf.  Pander,  Beitrage 
zur  Fntwickelungsgcscliichte  des  Hidinchens  im  Eie.  —  JViirzburg  1817. 
Fol.  Tab.  octav. ) ;  venae  scilicet  in  hac  periodo  sanguinem  citius  amit¬ 
tere  solent  ac  arteriae ,  ob  cordis  vim  sane  suctoriam  diutius  persistentem 
quam  vita  in  ramulis  minoribus.  Trunculos  ergo  descriptos  (w)  pro  ar¬ 
teriis  sumsi,  beet  venae  inter  eos  esse  possint.  Vas  vero  a  posteriori  fine 
circa  caudae  involucrum  decurrens  tum  ab  intestini  crassi  aditu  ( r )  ocu¬ 
lis  subductum ,  vena  visum  est  adseendens.  De  venis  binis  descendentibus 
jam  locutus  sum.  In  vagina  capitis  minores  arteriarum  fines  adfuisse  haud 
dubito. 

Amnion  dorso  tam  arci  e  incubuit,  ut  ante  incisionem  iis  tantum  locis 
discerni  posset,  quibus  curvaturam  quandam  fetus  habet,  v.  g.  in  medio 
dorso,  si  non  fallor,  ad  transitum  medullae  oblongatae  in  corpora  quadri¬ 
gemina  (**)  et  ad  horum  transitum  in  cerebrum  (*),  potissimum  vero 
ad  fetus  finem  posteriorem,  ubi  involucri  caudae  laminam  format  supe¬ 
riorem.  Ubique  jam  clausum  erat  et  suturam  haud  amplius  inveni.  Prae¬ 
terea  eadem  ratio  ejus  ad  fetum  atque  in  avibus ,  de  quo  conf.  sectionem 
transversam  ( Fig.  VII1.).  Nullus  ergo  dubito  eodem  modo  evolutum  esse. 

Sacculus  minimus  (z)  ex  apice  caudali  vix  emergens  et  involucrum 
caudae  in  suas  laminas  findens  sine  dubio  membrana  allantoides  est,  quam, 
cum  erythroidem  saccum  intestinalem  nominaverim ,  saccum  urinarium 
( Harnsack )  dici  velim. 

Partium  internarum  conformatio  haud  minus  cum  avicularia  con¬ 
gruit,  uti  potissimum  sectio  transversa  docet,  quam  in  medio  dorso  fa¬ 
ctam  Fig.  VII1.  pinxi.  Dorsum  ex  concretis  duabus  laminis  dorsalibus 
( plicis  primitivis  Panderi)  (ab)  medullam  spinalem  (k)  circumdantibus 

constituitur,  laminis  ventralibus  (b  c)  adliuc  summopere  distantibus.  Sub 
canali  pro  medulla  spinali  columnae  vertebralis  prima  vestigia  apparent 
e  tela  formativa  densiore  concreta,  quae  ramos  breves  sursum  in  la¬ 
minas  dorsales  mittunt.  In  media  columna  vertebrali  chorda  dorsalis  te¬ 
nuis  obscuritate  sua  in  conspectum  venit.  Est  enim  in  omnibus  anima¬ 
lium  vertebratorum  fetibus  (uti  in  mammalibus,  avibus,  opliidiis,  sauriis* 
batrachiis  nec  non  piscibus  observavi)  chorda  quaedam  teres  a  cauda  ad 
caput  usque,  in  quo  cum  tuberculo  desinit,  per  mediam  columnam  dorsa¬ 
lem  extensa,  ab  hac  soliditate  haud  minus  ac  gracilitate  toto  coelo  diversa 
et  ante  vertebrarum  vestigia  oriunda ,  cum  columna  cartilagineo  -  liga- 
mentosa,  quae  in  piscibus  cartilagineis  nonnullis,  v.  c.  in  8  turio  ne  et  Pe- 
tromyzonte ,  per  totam  vitam  in  spina  dorsi  obvia  est ,  penitus  congrua. 
In  pullis  gallinaceis  jam  primo  incubationis  die  formatur  longe  ante  lami¬ 
narum  dorsalium  coalitum.  Haec  chorda  hucusque  penitus  fere  neglecta 
(Dutrochet  solum  eam  cognovisse  sed  non  in  primordio,  ex  observatio¬ 
nibus  ejusdem  circa  ossium  genesin  in  salamandris  video)  saepius  fefellit 
naturae  scrutatores.  Illa  sine  dubio  est,  quam  Pander  pro  medulla  spi¬ 
nali  habuit:  nam  medullam  spinalem  non  ante  laminarum  dorsalium  coa¬ 
litum  apparere  pace  clarissimi  Serres  certo  certius  compertum  habeo,  et 
ubi  apparuit,  acu  nunquam  piscanda  est/  Eandem  chordam  Prevost  et 
Dum  as  in  ranis  etiam  pro  medulla  spinali  habuerunt.  (Annales  des 
Sciences  natur elles.  Tome  II.  p.  113.  seqq.) 

In  his  omnibus  gravioribus  ergo  embryo  caninus  cum  aviculario 
congruit  et  differentia  in  mutua  tantum  partium  ratione  versatur.  Sic 
transitus  dorsi  in  nucham  magis  curvatus^  cerebrum  vero  minus  a  medulla 
spinali  differre  videtur  in  illo  quam  in  avibus  eundem  metamorphoseos 
gradum  assecutis.  Area  pellucida  et  area  vasculosa  minores  et  rami  arte¬ 
riosi  plures  adsunt  in  cane.  Quo  modo  hi  in  vasa  omphalo  -  mesenterica 
vertantur,  ulterioribus  examinibus  dijudicandum  relinquo. 

Quae  cum  ita  a  me  essent  inventa,  valdopere  optavi  ova  exami¬ 
nare,  quae  medium  tenerent  inter  modo  descripta  et  ea,  quae  Prevost 
et  Dum  as  ut  12  dierum  ova  descripserunt  et  pinxerunt.  Canem  ergo 
dissecui  per  duas  hebdomades  et  quod  excurrit  fetam.  Sed  ova  in  utero 

libera  parvula,  diametro  lineam  dimidiam  explentia,  sine  nilo  fetus  ve¬ 
stigio  inveni,  de  quibus  infra  sermo  fiet.  Altera  canis  ejusdem  gravidi¬ 
tatis  temporis  eadem  dedit  ova.  Canem  denique  cultro  anatomico  subjeci, 
quam  optime  scivi  (in  mea  enim  domo  vivebat)  ante  viguit  i  dies  prima 
vice  et  ante  septendecim  dies  ultima  vice  ciun  mare  coivisse.  Denuo  spes 
me  fefellit.  Ova  duarum  linearum  diametri  jam  tam  arcte  utero  cinge¬ 
bantur,  ut  irrita  omni  cura  dilacerata  sint.  Quae  melius  observare  licuit, 
fetum  nondum  fovebant;  in  uno  tantum  stria  tenuis  ( chorda  dorsalis?) 
cum  area  quadam  opaca  fetus  primordia  indicare  videbatur.  Nec  blasto- 
derma  clare  apparuit  et  circa  hanc  partem  omnino  dubius  haererem,  nisi 
eam  in  cuniculis  vidissem.  Ex  liis  ova  ejusdem  evolutionis  facile  et  sine 
laesione  evolvi,  quia  membrana  corticalis  crassior  et  minimis  tantum  vil¬ 
lis  obsita  erat.  In  ovis  nostris  caninis  membrana  corticalis  tenerrima  vil¬ 
lis  suis  magnis  cum  uteri  cingulo  tam  arcte  cohaerebat,  ut  vix  ars  ulla 
eam  sejungere  posset.  Si  ea  mente  recordor,  quae  de  ovas  12  dierum 
Prevost  et  Dumas  docent,  suspicarer  in  mea  cane  ovorum  tunicas  prae¬ 
ter  naturam  et  suppressa  fetus  evolutione  crevisse;  villi  enim  jam  eos 
fere  aequabant,  quibus  ova  initio  descripta  obsita  erant. 

Praeterea  icones  fetuum  caninorum,  quas  laudati  scrutatores  Gallici 
exhibuerunt,  cum  meis  observationibus  ex  ulteriore  et  antecedente  evolu¬ 
tionis  statu  tam  bene  congruunt,  ut  non  haesitem,  unam  in  tabula  nostra 
Fig.  6.  et  VI,  repetere  ad  complendam  seriem  formarum.  Docet  enim 
fetum  caninum  eodem  modo  ac  pullos  avium  oriri. 

Quibus  animo  perpensis  non  dubitavi  ovum  mammalium  in  ovario 
eandem  habere  conditionem,  quam  ovum  avium.  Longe  alia  docuit  ob¬ 
servatio  ! 


()  v  i  c  a  n  i n  i  cv  ol u  tio  p  r  i  m  i  t  i  v  a. 


Praeter  ova  modo  descripta  saepius  alia  vidi ;  penitus  pellucida,  mid- 
lo  minora,  dimidiam  lineam  diametro  aequantia  (Fig.  5  ),  quae  tam  libere 

in  uteri  cavitate  jacebant,  ut  levissimo  flatu  in  liujus  organi  muco  moveri 
vel  cultelli  manubrio  facillime  attolli  possent,  atque  tam  tenerrimis  mem¬ 
branis  constituta  erant,  ut  quivis  flatus  formam  mutaret  eodem  fere  modo 
ac  bullae  saponariae,  quibus  fabricandis  et  per  aerem  agitandis  pueri  gau¬ 
dent.  Sub  microscopio  tale  ovum  haud  penitus  globosum  inveni,  sed 
paululum  in  longitudinem .  potius  ductum.  Pruno  momento  simplex  vide¬ 
batur  tunica,  mox  vero  et  jam  ante  eam  temporis  partem,  quae  minuta 
dicitur,  lapsam  interna  quaedam  lamina  sejungi  coepit  ex  oppositis  fini¬ 
bus,  uti  Fig.  V b.  docet.  Yacuum  inde  utrimque  ortum  est  sigmo¬ 
ideum.  Ambo  haec  vacua  tum  pedetentim  increverunt  usque  dum  se  tan¬ 
gerent,  ac  post  semihoram  jam  tota  membrana  interna  ab  externa  sejun¬ 
cta  reprehendebatur,  mia  tantum  regione  excepta,  qua  cohaerere  perge¬ 
bant.  Adspectus  ovi  ideo  diversus  erat  dimi  acu  sub  microscopio  verte¬ 
batur;  mox  enim  aream  opacam  in  medio  sitam  et  tenui  annulo  pellucido 
cinctam  ostendit,  mox  vero  orbem  opacum  in  orbe  lucido  ita  situm  ut 
hinc  se  tangerent,  inde  vacuo  magno  semilunari  sejungerentur,  prout  regio 
adhaesionis  in  axi  a  microscopio  per  ovum  ducta  sita  erat  nec  ne.  Omnes 
hos  adspectus  pingere  nec  tabidae  ratio  sinit  nec  utile  visum  est.  Po- 
tiores  vero  habetis,  si  Figuras  IV  “.  IV1.  V °.  V1.  inter  se  com¬ 
parare  placet.  Idem  enim  fit  in  ovo  minori,  infra  describendo.  Iam  ante 
horam  primam  membrana  mterna  collabitur  ita,  ut  pedetentim  sphaericam 
formam  omnino  deponat  speciemque  sacci  in  quovis  ovo  abo  modo  collapsi 
induat.  Haec  dum  fiunt,  membrana  externa  initio  formam  servat  sphae¬ 
ricam,  tum  etiam  collabi  incipit  et  post  horas  nonnullas  rugis  coarctatur 
irregularibus.  Tale  ovum  Fig.  V a.  pictum  videtis,  cujus  diametrus  a 
dimidia  lineae  parte  ad  tertiam  ejusdem  mensurae  partem  diminuta  est. 

Quaenam  hujus  phaenomeni  causa  sit,  Vestro  judicio  dijudicandum 
submitto.  Calorem  animalem  aqua  frigida,  in  qua  ova  sub  microscopio 
contemplari  solemus ,  deprimi  indeque  tensionem  et  ambitum  ovorum  di¬ 
minui,  infitias  non  ibo.  Plurima  scilicet  ova  ex  uteris  depromsi  calore 
animali  non  penitus  destitutis.  Sin  vero  refrigeratio  ad  efficienda  phae¬ 
nomena  relata  sufficeret,  cur,  quaeso !  ovum  non  statim  deprimitur ,  cum 
tam  parva  vesicula,  acus  capitulum  magnitudine  non  excedens,  jam  primo 

temporis  momento  refrigeretur  necesse  sit?  cur  non  totum  ovum  depri¬ 
mitur  uti  praeparata  anatomica  cava ,  quae,  si  halitu  humano  exten¬ 
duntur,  mox  collabuntur,  vel  si  aestate  consecta  et  caute  aere  atmosphae- 
rico  expansa  formam  siccando  bene  servant,  hieme  tamen  magnas  impres¬ 
siones  nanciscuntur.  Ut  observationibus  de  hac  re  ahquid  statuerem,  se¬ 
mel  trihorio  post  uteri  excisionem  ejus  cornu  aperui  et  ova  flaccida  qui¬ 
dem  inveni,  membranae  vero,  exceptis  finibus  oppositis,  cohaerebant  (ut  in 
Fig.  V 6.) ,  et  nescio  si  non  sejunctio  in  finibus  eo  tempore  sit  facta ,  quo 
microscopium  adaptavi.  *). 

Refrigerationem  ergo  ad  membranarum  separationem  et  collapsum 
haud  sufficere  arbitror,  praesertim  ea  perpendens,  quae  de  serpentibus  la¬ 
certisque  narrabo.  (Cf.  $.  6.).  Membrana  externa  potius  aquam  imbibere 
dum  vitalitatis  aliquid  inest,  et  saccus  internus  halitum  qualemcunque 
vitalem  amittere  videtur,  qui  ab  aqua  fortasse  extrahitur.  Id  praeprimis 
ova  cuniculi  duas  lineas  diametro  aequantia,  parvulis  villis  ex  parte  jam 
obsita  docuerunt ,  cum  in  iis ,  collabenti  membrana  interna ,  externa  non 
tantum  turgida  maneret  sed  magis  tendi  videretur. 

Membranas  accuratius  perlustrando  exteriorem  pellucidam  inveni  et 
tuberculis  minimis  semipellucidis  obsitam,  primis  forsan  villorum  vesti¬ 
giis;  nimis  enim  adhaerebant,  quam  quae  pro  corpusculis  extraneis,  for¬ 
tuito  agglutinatis  habeantur.  Numerus  eorum  parvus  et  uti  forma  valde 
variabilis.  Membranam  corticalem  esse  nullus  dubito.  Bis  sub  microsco- 
pio  multum  amplificante  duas  discrevi  striulas  concentricas  ac  si  ex  dua¬ 
bus  laminis  conflata  esset.  Cum  vero  simplex  membrana  sphaerica,  quae 
utrimque  aream  habet  pellucidam,  si  sub  microscopio  valde  amplificante 
observatur,  duas  necessarie  exhibeat  umbras,  externa  scilicet  et  interna 
facie,  ex  hac  observatione  circa  membranae  laminas  nihil  colligi  posse 
censeo. 


#)  Jn  alterum  uteri  cornu  me  post  30  horas  mense  Junio,  tempestate  calidissima,  incidisse, 
sed  ne  unum  quidem  ovum  vidisse ,  licet  quatuor  corpora  lutea  in  eodem  latere  affuerint, 
eorum  in  usum,  qui  talibus  observationibus  operam  dare  in  animo  habent,  refero,  ne  inci¬ 
sionem  justo  longius  differant.  Ova  tum  tenuiora  cito  corrumpuntur. 

Membrana  interna  sub  lente  simplici  lepidissimum  praebet  adspectum 
dum  turget.  Annulis  enim  vel  sphaerulis,  centro  pellucido  peripheria  ob¬ 
scuriori  praedita  videtur.  Quae  maculae,  si  majori  microscopii  vi  subji¬ 
ciuntur,  aliam  exhibent  formam  ac  si  metamorphosin  passae  essent.  Sunt 
enim  nec  sphaerulae  nec  veri  a  imuli ,  sed  ex  granulis  potius  constituuntur 
in  orbes  irregulares  dispositis  ( Fig.  1. ) ,  unde  sub  minori  visus  angulo 
{Fig.  V.)  orbes  continuos  esse  mentiuntur.  Oculus  microscopicis  observa¬ 
tionibus  adsuetus  facile  cognoscit,  has  maculas  non  ipsi  membranae  esse 
innatas,  sed  ejus  superficiei  adhaerere  internae.  Major  praeterea  adest 
macula  multo  magis  opaca ,  orbicularis  fere.  Qui  acutiori  visu  gaudet,  eam 
nudis  oculis  uti  punctulum  albidum  in  ovo  pellucido  conspicit.  Microsco- 
pium  maculam  a  membranae  superficie  interna  paululum  distare  lineola 
tenuissima  demonstrat  in  eo  situ  conspicua ,  quo  macula  marginem  contem¬ 
planti  advertit  {Fig.  V  Tum  et  tenuitas  hujus  corpusculi  apparet; 
discus  enim  potius  est,  quam  tumulus.  Si  liicce  discus  ita  situs  est,  ut  fa¬ 
ciem  exteriorem  advertat  observatori,  praeter  orbem  opacum  ambiens  halo 
tenuissimus  nonnunquam  percipitur.  In  Fig.  V h.  halonem  rudi  modo 
sculptum  videtis.  Tam  subtilissima  nemo  nisi  D’ Alton  scalpro  rite  red¬ 
dere  valet. 

A  Membranam  internam  saccum  esse  clausum  vix  crederes  si  colla¬ 
psam  contemplaris.  Dilaceratione  vero  membranae  corticalis  de  hac  re 
certior  factus  sum,  et  nihil  obstat,  quin  illa  pro  membrana  vitelli  habea¬ 
tur,  et  discus  opacus  pro  blastodermate. 

In  alia  cane  inveni  ova  minora,  tertiam  lineae  partem  diametro  ex¬ 
plentia,  quae  minus  attente  inspicientem  effugere  possunt  facillime.  Non 
ita  pellucida  erant,  ac  modo  descripta,  iis  praeterea  valde  similia,  si  non 
forte  strictius  sphaerica.  Eaedem  membranae  eodem  modo  disjunctae  sunt 
sub  microscopio ;  illa  tamen  granula  in  corticalis  membranae  superficie 
vix  conspicua  erant ;  maculae  parvae  contra  in  superficie  interna  sacci  in¬ 
terni  obscuriores  sub  microscopio  valde  amplificante  uti  acervuli  e  granu¬ 
lis  minoribus  congesti  apparuerunt  {Fig.  IV  *.);  blastoderma  crassius  erat 
quam  in  antecedentibus,  nec  disci  formam  exhibuit,  sed  tumuli  informis  ac 
si  nondum  excultus  esset  discus. 

In  eodem  utero  ad  tubae  ostium  granulum  minimum,  albedine  vero 
conspicuum,  libere  natans  inveni,  quod  microscopio  subjectum  globulum 
medium  opacum  ciun  lialone  vel  periplieria  lucida  monstravit  Quid?  si 
hoc  corpusculum ,  licet  sit  opacum ,  ovum  esset  ex  tuba  modo  delapsum  ? 
si  globulus  opacus  vitellum  vel  saccum  intestinalem  futurum  et  periphe- 
ria  membranam  corticalem  sisteret? 

His  igitur  cogitationibus  impulsus  canem  mihi  comparandi  operam 
dedi,  cujus  ova  in  tubis  adhuc  retenta  essent.  Quod  bene  successit.  Ca¬ 
nem  enim  emi,  in  quo  corpora  lutea  valde  hiantia,  nullum  ovum  in  utero, 
in  tubis  vero  corpuscula  albo  -  flavescentia  inveni  punctiformia ,  quae 
granulum  modo  memoratum  ex  asse  aequabant,  nisi  quod  hoc  paululum 
majus  visum  est.  Illa  nunc  fusius  describam.  Medium  tenet  globulus 
sub  microscopio  penitus  opacus,  superficie  non  laevi  et  aequali  sed  granu¬ 
losa,  totus  enim  globulus  e  granulis  constat  dense  stipatis,  membrana  cin¬ 
gente  vix  conspicua  {Fig.  III  *.).  Globulum  circumdat,  interjacente 
spatio  pellucido  arcto ,  periplieria  quaedam,  stratu  tenui  granulorum  mini- 
*  morum  obtecta.  Post  nyctliemerae  macerationem  hujus  pulveris  majorem 
partem  sejunctam  inveni,  quo  facto  membrana  continua  et  simplex  venit 
in  lucem.  Habemus  ergo  membranam  corticalem  et  globulum  internum, 
qui  num  omni  careat  cavitate  me  experimentis  eruere  non  tentasse  ma¬ 
gnopere  nunc  doleo ;  —  solidus  quidem  visus  est,  quod  vero  a  sequentibus 
refutatur.  Quem  globulum  vesiculae  intestinalis  vestigium,  vel  potius  vi¬ 
tellum  esse ,  jam  enarrata  suadent. 

Mira  est  ovorum  nostrorum  parvitas.  Quae  sub  microscopio  metitus 
sum,  7T  lineae  partem  tantum  diametro  explebant.  Nihilo  tamen  minus 
ob  albedinem  oculo  nudo  bene  percipiuntur,  quando  sunt  in  conspectu. 
Facillime  vero  a  tubae  rugis  et  interjacentibus  valleculis  velantur.  Sic 
facile  fateor,  me  tria  tantum  invenisse,  quamvis  ex  corporum  luteorum  nu¬ 
mero  sex  exspectarem.  Frustraneam  tamen  operam  multorum  anatomico¬ 
rum  in  ovis  intra  tubas  quaerendis  eo  tantum  explicare  possum,  quod 
eos  ova  pellucida  quaesivisse  suspicer  et  inde  vera  neglexisse.  Num 
vero  in  omnibus  mammalibus  ova  in  tubis  sint  opaca,  nescio.  Ova  suilla 
in  tubis  hucusque  non  vidi  ob  majorem  tenuitatem.  Cuniculorum  ova  in 

tubis  non  quaesivi.  Cruikshank  admodum  mancam  de  iis  dedit  descri¬ 
ptionem:  ,,The  amnion  ( vesicula  intestinalis)  made  a  centre  spat(C 
( Philos .  Trfmsactions  for  the  Year  1797.  pag.  208);  pingit  tamen  ita, 
ac  si  essent  pellucida,  unde  vero  niliil  concludi  potest,  nam  Prevost  et 
Dum  as  ova  canina  in  tubis  viderunt,  certe  opaca,  de  quo  tamen  obser¬ 
vatores  tacent. 


$.  3. 

Ovula  in  ovario  canino. 

Restabat  ut  de  ovorum  conditione  in  ovario  certiorem  me  facerem; 
nam  ova  tam  parva  vesiculas  Graafianas  ipsas  ex  ovario  expulsas  non 
sistere  luce  clarius  visum  est,  nec  verisimile  babui  tam  solida  corpuscula 
in  tubis  ex  vesicularum  fluiditate  modo  coagulata  esse.  Ovaria  contem¬ 
plans  jam  ante  omnem  incisionem  in  quacunque  fere  vesicula  punctum 
luteo-album  clare  distinxi ,  quod  velamentis  vesiculae  nullo  modo  affixum  * 
libere  liquori  innatare  pressio,  specillo  in  vesiculam  facta,  manifeste  do¬ 
cuit.  Curiositate  quadam  potius  seductus,  quam  spe  motus  me  nudis  ocu¬ 
lis  per  omnes  vesicularum  Graafianarum  tunicas  ovula  in  ovariis  vidisse, 
vesiculam  aperui,  de  quo  dixi  punctum  cultelli  lamina  (tam  distincte  illud 
vidi  et  a  muco  circumdante  discrevi)  arripui  et  microscopio  subjeci.  Ob¬ 
stupui  profecto,  cum  ovulum  ex  tubis  jam  cognitum  tam  clare  viderem,  ut 
coecus  vix  negaret.  Mirum  sane  est  et  inexspectatum,  rem  tam  perti¬ 
naciter  quaesitam,  ad  nauseam  usque  in  quocunque  compendio  physiolo¬ 
gico  uti  inextricabilem  tractatam,  tam  facillimo  negotio  ante  oculos  poni 
posse. 

Ne  longo  sermone  Yos,  Viri  excellentissimi,  teneam,  ex  multo¬ 
rum  ovariorum  caninorum  observatione  posthac  instituta  id  tantum  afferre 
lubet,  quod  ne  ullum  quidem  inter  ea  erat ,  in  quo  non  saltem  nonnulla 
ovula,  intactis  ovariis,  nudis  oculis  translucere  viderim.  In  canibus  obesio¬ 
ribus  pinguedo  etiam  ovariis  non  penitus  deest.  In  Ilis  pauca  ergo  ovula 
et  liaecce  ab  acuto  oculo  talibusque  observationibus  assueto  ante  dissectio- 

nem  percipiuntur.  Idem  fere  valet  de  ovariis  nonnullis,  quorum  vela¬ 
menta  nescio  cur  solito  crassiora  sunt,  uti  in  cane  quadam  magna  obser¬ 
vavi.  In  junioribus  tandem  canibus  prima  vice  praegnantibus  etiam  pauca 
animadvertuntur  ovula ;  nam  post  primum  coitum,  ni  fallor,  praeter  ovula 
fecundata,  reliqua  si  non  nasci,  citius  tamen  evolvi  videntur,  unde  for¬ 
tasse  famosae  illae  observationes  Anglorum  Home  et  Giles  intelligendae 
sunt,  fetus  serioris  praegnationis  nonnunquam  patrem  primae  sobolis  ejus¬ 
dem  matris  referre.  ( Cf.  uberiorem  disquisitionem  Burd achii  in  opere : 
Die  Physiologie  ais  Erfahnmgswissenschaft ,  Bd.  I.  pag.  506.).  In 
plurimis  vero  ovariis  caninis  complura  ovula  nudis  quin  etiam  mediocri¬ 
bus  oculis  per  tunicas  apparent,  uti  nonnullis  ea  demonstrans  commilito¬ 
nibus  expertus  sum.  Adbibita  lente  vitrea  in  omnibus  fere  vesiculis,,  mi¬ 
nimis  vix  exceptis,  ovidum  percipitur.,  si  canis  non  prima  vice  fecun¬ 
data  est. 

Ovula  ex  ovario  promta  ovis  tubariis  consimilia  esse  jam  dixi ; 
centrum  enim  habent  opacum  granulosum  cum  lialone.  Ea  tamen  inter¬ 
cedit  differentia ,  quod  illa  limbo  lato  circumdata  sint,  qui  augente  vi  mi- 
croscopii  e  granulis  semipellucidis  conflatus  apparet,  atque  tam  arcte  cum 
ovulo  connatus  est,  ut  semel  modo  membranae  externae  ( corticalis )  ali¬ 
quam  partem  prorsus  denudare  possem  ( Fig.  II.).  Peripherica  illa  conge¬ 
ries  granulosa  non  est  globosa  sed  disciformis,  uti  acu  tenuissimo  eam  sub 
microscopio  vertendo  didici.  '  Planetae  Saturni  annulum  ita  refert  sub  mi- 
croscopio ,  ut  Burdach  eam  meciun  observans  hanc  similitudinem  iisdem 
fere  verbis  observaret,  quibus  jam  diario  notaveram. 

Ovula  in  vesiculis  caninis  magnitudine  secundum  evolutionem  variant. 
Majores  (sine  dubio  aetate  provectiores)  diametrum  TV  —  A  lineae  Parisia- 
nae  habent,  minores,  quorum  centrum  minus  opacum  est,  vix  rV  lineae 
partem.  Lamina  annularis,  quam  discum  proligerum  nominabo,  in  omni¬ 
bus  adest,  in  junioribus  tenuior,  diametro  ovulum  bis  circiter  superante,  in 
provectioribus  obscurior,  non  semper  eadem  ratione  ambitu  suo  crescens. 
Media  pars,  quae  ovulo  arcte  conjuncta  est,  manifeste  crassior  existit  ovu- 
lumque  ita  cingit,  uti  limbus  artificialis  lentem  vitream,  si  non,  quod  ma¬ 
gis  adhuc  arridet,  ovi  superficiem  inferiorem  penitus  obducit.  Ita  cumulo, 

de  quo  mox  loquemur ,  canes  sine  dubio  non  carent ,  licet  non  tam  pro¬ 
mineat  quam  in  plurimis  mammalibus.  Ne  autem,  quae  in  canibus  faci¬ 
lius  inveniuntur,  bis  propria  credamus,  aliorum  mammalium  ovaria  perlu¬ 
strabimur  oinniaque ,  levibus  varietatibus  exceptis ,  congruere  inveniemus. 


4. 


Vesiculae  Gr  a  a  fi  an  a  e  quomodo  constructae  sint , 
et  de  ovulo  m  a  m  m  alium  generati  m. 

Vesiculae  Graafianae  in  canibus  nimis  parvae  sunt,  quam  quae  cum 
magno  successu  examinari  possint.  In  suibus  vero  saepissime  et  accuratis¬ 
sime  ,  credo ,  eas  investigavi.  Cum  bis  vaccas ,  oves ,  canes ,  cuniculos, 
erinaceum,  delphinum,  phocaenam  nec  non  hominem  comparavi,  in  omni- 
busque  eandem  constare  structuram  persuasum  mihi  habeo ,  quamvis  in 
minoribus  non  omnia  strata  ita  bene  separare  contigerit  ac  in  sue,  vacca 
et  delphino. 

Vesiculas  Graafianas  ovariis  plus  minusve  insitas  esse  prout  major 
minorve  telae  formativae  vel  sic  dictae  cellulosae  copia  adest,  easdemque 
tempore  oestri  venerei  et  post  conceptionem  magis  turgere,  ex  ovario 
emergere  et  demum  aperiri,  inter  omnes  constat. 

Cum  ea  ovarii  pars,  quae  vesiculam  circumdat,  hujus  vi  in  involucrum 
mutetur  partem  vesiculae  tegens,  in  describenda  vesicula  ovarium  negligi 
non  licet. 

Ad  quamque  enim  vesiculam  Graafianam  emergentem  duae  pertinent 
partes,  pars  includens  vel  putamen ,  et  pars  inclusa  vel  nucleus.  Putamen 
constituitur  partibus  adscitis  i.  e.  non  vesiculis  propriis  sed  ad  ovarium 
ipsum  pertinentibus,  per  vesiculam  tantum  sublatis  et  plus  minusve  in  in¬ 
dusium  inutalis,  et  theca  quadam  vesiculae  propria. 

A.  Indusium  prominentem  tantum  partem  vesiculae  vestit  et 

constituitur : 

1.  Epithelio  peritoneali  (cf.  Fig.  IX.  I.); 

2.  Tela  sic  dicta  cellulosa ,  quae  magis  stipata  est  ad  vesiculae 

partem  eminentem  et  totam  ovarii  superficiem,  atque  albuginea  apud  ana¬ 
tomicos  nonnullos  audit,  laxior  multisque  vasis  perreptata  ad  vesiculae 
partem  immersam.  Cum  inter  albugineam  et  parenchyma  ovarii  vix  limi¬ 
tes  bene  definitos  observaverim,  et  illa  in  plurimis  mammalibus  tenerrimum 
efficiat  stratum ,  diversis  numeris  in  icone  signare  nolui.  Praeterea  nu¬ 
meros  in  icone  IX.  cum  iisdem  in  liac  expositione  congruere  jam  elucet. 
Supervacaneum  igitur  esse  duxi,  figuram  semper  citare. 

B.  Theca  duobus  stratis  componitur : 

3.  Strato  externo  tenui  sed  tenace ,  semipellucido ,  ex  densa  tela 
cellulosa  conflato  uti  membranae  tenues  solent.  Vasa  recipit,  in  se  con¬ 
tinet  et  eorum  fines  in  stratum  sequens  mittit. 

4.  Strato  interno ,  crassiore,  molliore,  magis  opaco,  cujus  super¬ 
ficies  interna  subtilissime  granuloso  -  villosa  et  lubrica  est.  Superficies  ex¬ 
terna  arctissime  cum  strato  externo  cohaeret.  Laminarum  separatio  inde 
in  minoribus  difficillima  est,  in  majoribus  vero  uti  in  suum  vesiculis  jam 
ante  turgescentiam ,  inprimis  post  brevem  macerationem  cultello  effici  pot¬ 
est  et  saepissime  a  me  facta  est ,  vel  vesiculis  plenis  vel  evacuatis. 
Ablatis  enim  parenchymate  et  indusio,  stratum  externum  thecae  in  con¬ 
spectu  posui  cum  vasis  suis,  quo  caute  inciso  et  ablato,  stratum  internum 
manifeste  diversae  structurae  colorisque  minus  albi  apparuit.  Rationem 
inter  externum  et  internum  imo  verbo  indicaturus  eandem  esse  contendo 
atque  inter  membranas  pituitosas  et  adjacentem  telam  cellulosam,  quae 
apud  veteres  tunica  nervea  audit.  Stratum  internum  revera  membranis 
pituitosis ,  quod  ad  texturam  attinet  respondere,  nullus  dubito.  Adsunt  et 
scrobiculi  scrobiculis  muciparis  similes.  Vasorum  fines  in  stratum  inter¬ 
num  penetrantes  cito  in  ramulos  tenuissimos  sub  penicillorum  fere  forma 
solvuntur.  — 

Distinctio  inter  ambo  strata  thecae  non  levis  momenti  videtur,  quia 
ea  tantum  corporis  lutei  originem  nobis  demonstrat. 

Thecae  ea  pars,  quae  posthac  rumpitur,  jam  aliquod  tempus  ante 
rupturam  tenuior  videtur,  quod  potissimum  a  strato  interno  pendere  credo. 
Apparet  enim  in  vesiculis  scrofae  turgentibus  saepius  macula  quaedam 
perlucida,,  marginibus  albescentibus  irregularibus  quasi  exesis  circumdata 

et  limbo  laciniato.,  quo  apertura  corporis  lutei  posthac  cingitur,  simillimis. 
Macula  illa  (Fig.  XV.  picta)  iu  quacunque  vesicula  diversam  formam  ge¬ 
rens,  oriri  inde  videtur,  quod  stratum  internum  opacum  subito  in  liac  re¬ 
gione  tenue  fiat.  Non  vero  in  omnibus  ovis  maturis  tale  stigma  animad¬ 
vertitur. 

Theca  cum  indusio  post  rupturam  et  nuclei  ejectionem  calycem  con¬ 
stituunt. 

C.  Ad  nucleum  pertinent: 

5.  Membrana  granulosa  humorem  vesiculae  Graafianae  includens. 
Constat  strato  tenui  granulorum.  In  junioribus  multo  crassior  visa  est  et 
opacior ;  in  adultioribus  tenuior ,  membranosa ,  membranae  vitelli  avium 
similior.  Nunquam  vero  tantae  tenuitatis,  pelluciditatis  et  laevitatis  illam 
vidi  ac  haec  esse  solet  in  vitellis  maturis  avium.  Si  vesiculae  Graafianae 
discissae  contenta  in  vitrum  excavatum  effunduntur,  microscopio  semper 
hujus  strati  disrupti  frustula  invenies  (Fig.  XI.).  Clarius  idem  videbis, 
si  placet  vesiculam  Graafianam  turgidam  per  diem  vel  binos  dies  macera¬ 
tioni  subjicere.  Melius  tum  a  theca  solvitur  et  jam  saepius,  intacto  vesi¬ 
culae  indusio,  membranam  granulosam  collapsam  transparere  vidi.  Si  ve¬ 
sicula  ita  macerata  sectione  transversa  sub  aqua  finditur,  hujus  membranae 
bina  dimidia  integra  fere  reperies.  Si  vero  ictu  vel  brevi  sectione  vesi¬ 
culas  laedis,  membrana  semper  pressione  thecae  dilaceratur.  Idem  fit  cum 
ovulum  a  tuba  recipitur.  Ubi  enim  ova  juniora  in  tuba  uterove  vidi,  sem¬ 
per  hujus  membranae  frustula  in  his  organis  inveni.  De  superficie  hujus 
membranae  laevi  infra  demum  locuturus  sum. 

6.  Humor  vesicula  contentus  uti  omnia  fluida  organica,  excremen- 
titiis  exceptis  et  ne  iis  quidem  penitus,  ex  fluido  nativo  (quo  Neesii 
Grundschleim  reddere  conamur)  et  granulis  innatis  componitur.  Prae¬ 
terea  globuli  oleosi  inveniuntur  plus  minusve  in  omnibus  mammalibus,  quae 
hunc  in  finem  examinavi,  nec  feminae  deficiunt  humanae.  Granula  parva 
sunt  irregularia  hinc  et  inde  in  acervulos  collecta,  granulis  vitellinariis 
simillima  sed  ratione  ad  laticem  pauca.  Fluidum  nativum  viscidum  pel- 
lucidumque  est,  ex  vesiculis  turgidis  manifeste  flavescit,  quod  tamen  a  gra¬ 
nulis  fortasse  pendet.  Lymphae  praeterea  est  simillimus  sed  lymphae 

spissiori,  nam  major  quantitas,  qualem  saepius  ex  pluribus  vesiculis  suillis 
valde  turgidis  collegi,  placentam  veram  et  magnam  quidem  secernit.  Ova¬ 
rio  coctioni  subjecto  humor  vesicularum  penitus  indurescit  in  massam  al¬ 
bumini  cocto  quam  simillimam,  quae  disrupta  eodem  fere  modo  ac  albu¬ 
men  coctum  superficiem  striatam  exliibet.  In  spiritu  vini  utique  durescit, 
sed  potius  in  massam  granuloso  -  floccosam.  Fluidum  nativum  ergo  albu- 
minosum  est. 

„  7.  Fluido  innatat  vel  impositus  est  discus  ille  proligerus ,  de  quo 
locuti  sumus ,  et  cumulus  ex  dense  stipatis  granulis  conflati.  Haec  gra¬ 
nula  albedine  tantum  ab  humoris  granulis  descripti  semper  differunt.  Tum 
minora  tum  majora  visa  sunt;  de  differentia  magnitudinis  nihil  statuere  ob 
eam  causam  audeo.  Discus  proligerus  haud  ita  raro  halonibus  tenuibus 
notatur.  Maximum  halonem  in  erinaceo  vidi.  Nullum  animal  mammale 
his  partibus  carere  vesicularum  Graafianarum  discissio  sub  aqua  et  diligens 
humoris  perlustratio  sui)  lente  vel  microscopio  docet.  Attamen  quomodo 

et  quonam  loco  sitae  sint,  haud  ita  facile  eruitur.  Nam  in  sola  cane 

% 

translucere  solet  ovulum  cum  disco  suo.  In  binis  ovariis  suillis  a  tuba¬ 
rum  epistomio  involutis  (inter  centum  fere  a  me  examinata)  etiam  distin¬ 
cte  per  thecam  et  indusium  majorum  vesicularum  apparuerunt.  In  reliquis 
ovariis,  licet  alia  nonnulla  tubae  amplexae  erant,  nunquam  vidi  nisi  in¬ 
cisione.  Cum  vero  jam  minima  thecae  laesione  humor  prosiliat,  discus 
hac  methodo  non  in  situ  observatur.  Coquendo  vinique  spiritu  humorem 
coagulavi,  sed  discus,  proligerus  disparuerat  cum  ovido.  Spiritu  denique 
vini  valde  diluto  humoris  partem  paululum  spissavi  et  discum  ei  incum¬ 
bentem  vidi,  ut  Fig.  X.  pinxi.  Locum  tamen  indicare  non  potui.  In 
cane  mobilem  inveni,  sed  semper  ad  cacumen  magis  quam  ad  fundum  ve¬ 
siculae  observavi.  In  supra  dictis  ovariis  porcinis  immobilis  erat  et  supre¬ 
mum  locum  in  quacumque  vesicula  tenuit,  quo  differt  a  strato  avium  pro- 
ligero  ut  plurimum  sub  pedicello  sito.  Cum  omnes  canes,  quas  dissecui, 
praegnantes,  vesiculae  ergo  immaturae  et  clausae  fuerint,  cum  porro  in 
maturioribus  vesiculis  aliorum  animalium  discum  proligerum  nonnunquam 
membranae  granulosae  appressum  invenerim,  inde  colligerem,  discum  pro¬ 
ligerum  a  vesiculae  maturitate  magis  magisque  vehi  ad  peripheriam.  — 

Cumuli  cacumen  ad  interiora  semper  versum  est.  Craterem  nunquam  dis¬ 
tinxi.  Cumuli  forma  est  varia  variis  in  animalibus  atque  in  eodem  ani¬ 
mali  manifeste  variat,  forsan  secundum  maturitatem;  in  cane  depressus 
est;  in  vacca  cylindricum  fere  (in  ovis  immaturis)  {Fig.  XII.)  vel  glo¬ 
bosum  vidi ;  in  cuniculo  sub  iisdem  formis ,  in  femina  depresso  -  hemi¬ 
sphaericum  {Fig.  XIII.),  in  porca  saepissime  sub  diversissimis  formis  ob¬ 
servavi.  Quae  ab  eo  fortasse  pendent,  quod  ovulum  mutet  situm  suum 
et  liaud  minus  quam  discus  proligerus  a  centro  ad  peripberiam  tendeat 
cumulum  et  discum  proligerum  pedetentim  penetrans.  Ita  suadent  obser¬ 
vationes  in  aliorum  ovis  animalium  factae  (v.  6.) 

8.  Ovulum  tandem  in  cumulo  et  in  ipso  disco  nonnunquam  tale 
observatur  quale  de  cane  jam  descripsimus.  In  reliquis  animalibus  vero 
non  tam  opacum  vidi;  qua  ex  causa,  dum  in  ovario  sunt,  sine  microsco- 
pio  in  his  vix  animadvertuntur.  In  omnibus  massa  globularis  medium  te¬ 
net  obscurum  et  peripheria  pellucida  tum  membrana  corticali  circumdatur. 
Ut  constaret,  niun  massa  opaca  centralis  revera  globulus  sit  solidus  (talem 
enim  habet  adspectum),  ovula  canina  et  vaccae  vel  fortuito  vel  de  indu¬ 
stria  dilacerata  microscopio  contemplatus  sum,  indeque  globulum  non  esse 
solidum  collegi  sed  granula  ejus  peripheriam  crassam  circa  cavum  minimum 
constituere  {Fig.  //*.).  Res  saltem  ita  est  visa  nec  tamen  facilis  est 
dijudicatu.  —  Magnitudo  denique  ovulorum  variat.  Satis  magna  sunt 
ovula  in  porcis,  vaccis,  ovibus ;  minora  in  cuniculis ;  quibus  minora  adhuc 
in  canibus,  minima,  ratione  ad  ovarium  et  totum  corpus,  in  femina  hu¬ 
mana  ;  eo  minora  ergo  in  universum  quo  altior  corporis  evolutio.  In  eri¬ 
naceo  tamen  ovula  et  discus  proligerus  maxima  visa  sunt,  cum  vesiculas 
respicis  Graafianas  et  corporis  molem  parvam.  Denique  afferam  me  bina 
ovula  semel  in  canis  vesicula  distinctissime  vidisse  et  alia  vice  bina  ovula 
in  scrofae  vesicula  vidisse  me  putare,  unde  numerus  ovorum  a  corporum 
luteorum  numero  nonnunquam  diversus  facile  explicandus  est. 

5. 


* 

Historiae  evolutionis  mammalium  brevis  conspectus. 


Ut,  quae  via  retrograda  investigavimus,  clariora  fiant,  mammalium 
evolutionem  a  primo  ovuli  vestigio  ad  id  usque  tempus  breviter  persequa¬ 
mur,  quo  jam  manifestior  fit. 

Quid  prius  adsit,  utrum  mammalium  ovulum  an  vesicula  Graafiana, 
num  unquam  oculis  percipi  possit  humanis,  nescio.  Id  vero  certo  certius 
habeo,  in  junioribus  vesiculis  ovulum  cum  disco  proligero  jam  adesse  nec 
ad  vesiculam  cui  pertinet  ita  parvum.  In  minimis  quidem  non  vidi,  sed 
disquisitio  haec  tantis  premitur  difficultatibus,  ut  et  in  majoribus  interdum 
frustra  quaesiverim.  Observationibus  deficientibus,  cum  hypotliesin  sub¬ 
stituere  licet,  ovula  priora  esse  crediderim.  Demonstrabo  enim  mamma¬ 
lium  ovula  vesiculis  Purkinii  reliquorum  animalium  comparandas  esse, 
quas  in  animalibus  nonnullis  molluscis,  acepkalis  v.  c.  et  lumbricis,  ovo¬ 
rum  evolutionem  antecedere  clare  me  vidisse  puto. 

Vesiculae  Graafianae  humor  primitus  albumen  inspissatum  aequat 
dum  solum  ovulum  granulosum  est.  Tum  differentia  polaris  in  liumore 
magis  magisque  evolvitur,  fluidum  nativum  dilutius  fit  et  granula  contra 
plura  in  eo  evolvuntur. 

Membrana,  quam  granulosam  dixi,  principio  stratum  satis  crassum  et 
continuum  est,  tum  granula  in  ea  magis  excoluntur,  quae  externa  super¬ 
ficie  tenuissimo  tegmine  albuminoso  tegi  videntur,  nunquam  quidem  ita 
separato  ac  in  ovis  avium,  tamen  membranae  vitelli  (avium)  aemulo.  Di¬ 
scus  proligerus  magis  condensatur  et  ovulum  pedetentim  ab  eo  sejungitur 
membrana  corticali ,  quam  utique  pro  secretione  ex  ovuli  globulo  habeo. 
Uti  enim  quodcumque  granulum  periplieriam  habet  pellucidam  (in  granulis 
membranae  granulosae  bene  perceptilem  et  fortasse  cum  lialone  ab  aucto¬ 
ribus  circa  globulos  sanguinis  observato  comparandam),  ita  et  quaeque 
granulorum  congeries  peripkeria  communi  se  circumdat.  In  ovulo  cavitas 
centralis  oritur,  granulis  ad  periplieriam  tendentibus.  Omnis  enim  evolu¬ 
tio  in  eo  nititur,  quod  a  centro  ad  periplieriam  tendat  formatio.  Etiam 
*  discum  proligerum  et  ovulum  ad  periplieriam  progrediente  evolutione  vehi, 

3  * 

observationes  in  mammalibus  si  nondum  stricte  probant,  suadet  tamen* 
comparatio  cum  ovis  reliquorum  animalium.  In  vesiculis  maturis  denique 
stratum  internum  thecae  crassius  fit,  stigma  vero  tenuius  demum  evadit. 

De  corporis  lutei  genesi  satis  dissentiunt  observatores.  Me  judice, 
minime  corpus  novum  est,  sed  stratum  internum  thecae  magis  evolutum. 
Quod  sequentibus  observationibus  demonstrari  posse  puto. . 

1.  Circa  corporis  lutei  partem  immersam  imum  modo  involucrum 

discernere  potui,  quod  thecae  strato  externo  respondet.  Ex  eadem  enim 
tela  constituitur  nunc  paululum  distensa,  uti  facile  in  magnis  vaccarum, 
ovium,  porcarum  corporibus  luteis  pfobatur.  Nec  reliquae  circa  corporis 
lutei  vestimenta  disquisitiones  dissuadent.  • 

2.  Apertura  corporis  lutei  nondum  confecti  idem  docet;  cingitur 
enim  peristomio  laciniato.  Has  lacinias  minime  esse  indusii  prolongatio- 
nes,  sed  ipsius  corporis  lutei,  distinctissime  vidi  paulo  post  rupturam  in 
ovariis  caninis,  cuniculinis  et  porcinis.  Indusii  apertura  enim  major  est 
cingitque  peristomium  (Fig.  XIV.).  Peristomium  vero  eandem  habet 
formam  ac  stigma  supra  descriptum  nec  quidquam  aliud  est. 

3.  Expulso  vesiculae  Graafianae  nucleo  fluidi  albuminosi  aliquid  re¬ 
manet,  ex  quo  vero  nunquam  corporis  lutei  massam  augeri  inde  concludo, 
quod  1)  superficies  hujusce  interna  semper  definite  circumscripta  sit  in 
quacumque  protuberantia;  2)  saepissime  in  suibus  corpora  lutea  per  totam 
graviditatem  cava  et  fluido  spisso  albuminoso  impleta  inveniantur,  dum 
alia  sunt  solida.  Hoc  inde  pendere  videtur ,  quod  in  aliis  corporis  lutei 
excrescentiae  (protuberantiae)  internae  cavitatem  compleant  et  fluidum 
propellant  antequam  laciniae  peristomii  concreverint,  in  aliis  laciniae  con¬ 
crescant  ante  corporis  soliditatem  lutei.  Nunquam  enim  apertura  clausa 
humor  in  corpus  luteum  inclusus  mutatur.  In  canibus  et  ruminantibus  . 
corpora  lutea,  si  clausa  erant,  cava  me  invenisse  non  memini:  in  his 
apertura  primitus  major  est  quam  in  suibus. 

4.  Corpus  luteum  statim  post  ovuli  ejectionem  adest.  In  ea  cane, 
quae  ova  ex  tubis  suppeditaverat,  corpus  luteum  inveni  cavum,  late 
apertum,  non  valde  crassum,  superficie  externa  rugatum  (quam  superfi¬ 
ciem  corpora  ruminantium  lutea  servare  solent,  unde  vana  illa  compara- 

tio  cum  glandulae  acinis),  interna  multis  eminentiis,  quas  cum  rugis  et 
villis  componerem  crassissimis,  obsita.  Eminentiae  rubebant  vasis  amplis, 
jam  nudis  oculis  sine  injectione  apparentibus.  Doleo ,  me  aliis  investiga¬ 
tionibus  detentum  liaec  corpora  lutea  non  delineavisse.  Aliud  paulo 
provectius  Fig.  XIV.  exhibui  lectoribus. 

5.  Sed  jam  ante  nuclei  ejectionem  thecae  stratum  internum  meta- 
morphosin  in  corpus  luteum  subire  persuasum  milii  habeo.  In  cuniculo 
quodam,  cujus  ova  in  utero  jam  jacebant,  nescio  quo  casu,  una  vesicula 
valde  turgens  adhuc  clausa  erat.  Apertam  eam  nondum  fuisse  ovuli  prae¬ 
sentia  demonstravit.  Corpus  luteum  certe  tamen  adfuit  quamquam  tenue 
et  sine  excrescentiis  internis.  Idem  in  vesiculis  turgidis  porcarum  me  ob¬ 
servasse  puto,  in  quibus  stratum  internum  thecae  incrassatum  et  paululum 
ex  luteo  rubens  inveni.  Corpus  luteum  in  suibus  enim  nunquam  vere  lu¬ 
teum  est.  Ante  stigmatis  aperturam  lutescit  quidem,  sed  post  nuclei  eje¬ 
ctionem  rubrum  Iit.  Eundem  colorem  in  canibus  habet;  in  vacca  luteo- 
aurantiacum  est;  in  homine  in  primordio  flavum.  Quemnam  colorem  post¬ 
hac  in  femina  humana  habeat,  non  satis  expertus  sum  in  ovariis  recenti¬ 
bus.  Persuasum  ergo  habeo ,  jam  turgente  vesicula  Graafiana  stratum 
thecate  internum  incrassari  et,  disrupto  indusio,  a  strato  externo  et  am¬ 
biente  tela  cellulosa  nunc  se  contrahentibus  crispari,  unde  rugae  jam  na¬ 
scuntur  internae ,  quae  tamen  subito  majores  excrescentias  propellunt  vil¬ 
lis  maximis  similes^  et  postremo  inter  se  confluunt.  Ex  quolibet  arteria¬ 
rum  fine  in  stratum  internum  penetrante  nunc  reticulum  parvum  excre- 
scentiae  cuique  nascitur. 

6.  Haud  minus  in  vesiculis  porcinis  morbose  multo  humore  (non- 
nunquam  ad  ovi  gallinacei  minoris  ambitum)  distensis  thecae  stratum  in¬ 
ternum  corporis  lutei  indolem  induit.  Crassitiem  semilineae  assecutum 
vidi:  num  fortasse  corpora  lutea  hydropica  nec  vesiculae  morbosae? 

7.  Quibus  disquisitionibus  ut  finem  imponam,  afferam  tandem  me 
in  puella  libidinosa  thecae  stratum  internum  vesiculae  adhuc  clausae  jam 
omnino  flavum  vidisse.  In  alia  puella ,  quae  morti  se  dederat ,  procul 
dubio  ob  inchoatam  graviditatem  corpus  luteum  inveni  apertum.  Cujus 
cavitas ,  ratione  ad  vesiculam  habita ,  major  erat  quam  in  ullo  corpore 


22 


luteo  alterius  animalis  milii  obvio,  et  protuberantiae  internae  minores. 
Unde ,  quaeso ,  haec  differentia ,  nisi  ex  eo  pendet ,  quod  vesicula  Graa- 
fiana  humana  a  densiore  tela  cellulosa  circumdata  minus  contrahatur  post 
evacuationem?  Ovum  in  hoc  casu  rarissime  se  offerenti  non  inveni,  quod 
quidem  tunc  temporis  proh  dolor!  ovum  minimum  mammalium  nondum 
cognoveram. 

Ad  ovum  redeamus.  Ex  ovario  ejectum  a  tubae  apertura  abdomi¬ 
nali  recipitur.  Quod  ut  certius  et  melius  fiat,  haec  apertura  non  tantnm 
sub  infundibuli  forma  extenditur.,  sed  et  alia  adsunt  adminicula.  In  ani¬ 
malibus  nonnullis,  in  quibus  ala  vespertilionis  anatomicorum  vix  excavata 
sed  potius  plana  est,  infundibuli  ostium  peristomio  laciniato  cingitur  vel 

sic  dictis  fimbriis;  ita  in  homine,  simia.  In  aliis  ala  vespertilionis  ante- 

• 

riora  versus  in  bullam  extensa  est,  quo  fit ut  ostium  tubae  ovario  sit 
propius.  In  his  ostium  jam  magis  apertum  fimbriis  caret  veris.  Exempla 
habemus  in  ruminantibus.  Sunt  porro  alia  animalia,  in  quibus  bulla  di¬ 
cta  sit  profundior  et  posteriora  versus  ad  aperturam  quandam  contracta. 
Ad  haec  pertinent  sus  et  delphinus.  Tubae  infundibulum  ad  bullae  aper¬ 
turam  aperitur  nullis,  me  judice,  fimbriis,  sed  rugis  obsitum  et  ostio  ma¬ 
gno  in  bullam  transit.  Tempore  oestri  venerei  bulla  descripta  ovarium 
ut  mitra  obducit,  quod  in  scrofis  saepius,  in  phocaena  semel  vidi.  Aper¬ 
tura  tam  ampla  est,  ut  bulla  ab  ovario  sine  laesione  distrahi  possit.  In 
insectivoris  bulla  jam  in  saccum  mutatur,  ovarium  uti  tunica  vaginalis 
semper  includens,  apertura  coarctata  quidem  sed  satis  conspicua.  In  fe¬ 
ris  jam  ita  contrahitur,  ut  aditus  primo  intuitu  praetermitti  possit;  in  cane 
rima  angusta,  in  phoca  foramen  parvum  adest.  In  mustelas  inquirendi 
nunc  deest  occasio. 

Cum  ovulo  semper  membranae  granulosae  frustula  in  tubas  trans¬ 
eunt:  nam  in  utero  haud  minus  quam  in  tubis  cum  ovis  primitivis  fru¬ 
stula  dicta  semper  adsunt.  Praeterea  in  his  organis  inveniuntur  vesiculae 
oleosae,  granula  polymorpha  albuminis  et  frustula  telae  cellulosae  per  cul¬ 
trum  vel  forficem  abscisa.  Quas  omnes  res  observator  cautus  cum  un¬ 
quam  viderit,  ova  minora  cum  iis  non  confundet.  Quomodo  vero  liydati- 
des  pro  ovis  haberi  possint,  uti  Prevost  et  Dum  as  suspicantur,  equi- 

dem  non  intelligo.  Hydatides  enim  licet  catenas  in  suibus  viderim,  nun¬ 
quam  tamen  in  tubarum  aut  uteri  cavitate  offendi.  Corpuscula  aliena, 
quantum  potui,  Fig.  V III.  pinxi ;  pleniorem  descriptionem  supervacaneam 
esse  duco.  Iter  per  oviductum  faciens  ovum  mammalium  nullam  fere  sub¬ 
it  metamorpliosin  nisi  quod  mucum  albuminoso  -  gelatinosum  imbibat,  in¬ 
de  paululum  crescat  et  ita  quidem,  ut  granula  globuli  interni  peripberiam 
magis  magisque  constituant  humorem  includentem.  Granula  cum  humore 
vitellum  sistunt,  cujus  cuticula  globulum  obtegens  ex  granulis  secreta  vix 
percipitur ,  membrana  corticali  jam  bene  exculta. 

In  uterum  transmissum  ovum  citius  accrescit  majorem  fluidi  quanti¬ 
tatem  imbibens  et  inde  cavum  et  pellucidum  fit.  Granula  ad  peripberiam 
magis  magisque  recedunt  et  ex  superficie  sua  materiam  excernunt,  ex  qua 
cuticula  tenuissima  concrescit,  cujus  superficiei  internae  granula  adhaerent. 
Cuticula  haec  membrana  vitelli  est,  et  granula,  de  quibus  agimus,  granu¬ 
lis  vitellinis  avium  respondent.  Villorum  vestigia  in  membrana  corticali 
apparent  dum  in  utero  ovum  libere  movetur.  Vis  formativa  a  centro  ad 
peripberiam  agens,  cum  granula  primitus  ad  peripberiam  egerit,  tum  in 
quocumque  granulo  massam  densiorem  ad  peripberiam  cogit,  quo  quodque 
granulum  in  orbem  vertitur,  granula  minora  circa  centrum  pellucidum  si¬ 
stentem. 

Metamorphosis  ovi  ergo  vesiculae  Graafianae  metamorphosi  omnino 
respondet.  Sicut  in  hac  granula  plurima  stratum  peripheriam  constituant, 
ad  cujus  superficiem  laevis  membranula  secerni  incipit,  ita  et  in  formanda 
membrana  fit  vitellinali.  Porro,  in  vesicula  Graafiana  stratum  proligerum 
cum  cumulo  adest,  cui  respondet  blastodermatis  historia.  Pars  granulo¬ 
rum  enim  in  ovo  sub  membrana  vitellinali  tumulum  constituit,  pedetentim 
in  discum  mutandum.  Membrana  corticalis  thecae  vices  gerit. 

Ovum  ante  fetus  praesentiam  lente  crescere  mihi  visum  est.  Fe¬ 
tus  eodem  modo  evolvitur,  quo  in  avibus,,  nec  situs  in  axi  transversa  ovi 
differt.  Primitus  spinae  dorsalis  vestigium  apparere  videtur.  Ex  hoc  la¬ 
minae  dorsales  (plicae  primitivae  Panderi)  et  paulo  post  laminae  ven¬ 
trales  excrescunt.  In  omnibus  enim  animalibus  vertebratis  evolutio  (sem- 
per  centrifuga)  in  eo  nititur,  quod  ex  toro  centrali  (columnae  vertebralis 

vestigio)  binae  laminae  sursum  tendant  ad  cavitatem  pro  medulla  spinali 
et  cerebro  constituendam,  et  binae  deorsum  ad  cavitates  pro  organis  pla¬ 
sticis  vasorumque  truncis  formandas.  Quam  evolutionem  persecutus  sum 
in  batracliiis,  opbidiis  et  sauriis  haud  minus  quam  in  civibus.  In  pisci¬ 
bus  primam  quidem  non  vidi  evolutionem,  sed  quantum  ex  pisciculis  pellu¬ 
cidis  trium  linearum,  in  concharum  branchiis  semel  obviis  et  breviter  ex¬ 
aminatis  et  ex  majoribus  octo  ad  duodecim  lineas  explentibus,  in  spiritu 
vini  servatis  colligere  potui ,  eandem  esse  censeo ,  de  quo  clarissimus 
Rathke  exspectatissimo  suo  de  piscium  evolutione  opere  certiores  nos  fa¬ 
ciet.  Verum  ad  animalia  vertebris  carentia  quod  attinet,  eorum  evolutio¬ 
nem  in  articulatis  a  ventre  ad  tergum  procedere  jam  ante  Rathkii  expo¬ 
sitiones  (Isis  1825  pag.  1098)  cum  Burdach  expertus  sum  et  jam  anno 

1824  publicis  praelectionibus  docui,  uti  auditorum  schedulae  testabuntur. 
Rathke  hac  de  re  a  Burdach  monitus  vere  et  ineunti  aestate  anni 

1825  literis  contradixit,  auctumno  autem  ejusdem  anni  publice  eam  do¬ 
cuit  ,  propriis  sane  observationibus  subtilissimis  edoctus  *). 

Dum  embryo  evolvitur,  blastoderma  haud  dubie  extensum  et  amplia¬ 
tum  cum  membrana  concrescit  vitelli,  cpio  nunc  verus  saccus  intestinalis 
constituitur,  ut  in  avibus.  Membranae  corticalis  villi  multo  magis  propul- 
lulant  et  ovum  ab  utero,  cujus  villi  utique  excrescunt,  arctissime  cingitur. 
Substantiae  nutritivae,  quibus  ovum  avium  jam  ante  partum  prorsus  instrui¬ 
tur  in  magna  sua  vitelli  et  albuminis  quantitate ,  ex  utero  mammalium 
commercio  villorum  pedetentim  ovo  suppeditantur ,  quo  fit  ut  saccus  inte¬ 
stinalis  in  prima  periodo  crescat,  reliquae  autem  membranae  per  totam 
graviditatem. 

Sed  haec  sufficiant  de  mammalibus ,  ne  repetam  quae  de  concordia 
et  differentia  in  mammalium  aviumque  evolutione  jamjam  docui. 


")  Quibus  nunc  publice  enuncialis  inter  nos  pax  sit  post  levem  stomachum ,  quem  eam 
tantum  ob  causam  prae  me  tuli ,  quod  jam  eo  tempore  discrimen  inter  animalia  vertebris 
carentia  et  vertebrata  promulgarem,  si  non  disquisitionibus  brevibus  quidem  sed  ad  hoc  discri¬ 
men  dijudicandum  sufficientibus  fretus,  speraverim,  me  hoc  amici  observationibus  additu¬ 
rum  esse. 

Comparatio  ovali  mammalium  cum  ovis  reliquorum 

a  n  i  m  aliu  m. 


Relata  si  cum  iis  comparamus,  quae  de  animalium  ovis  hucusque 
nota  erant;  ova  mammalium,  ad  genesin  quod  attinet,  non  differre  tantum 
sed  omnino  peculiaria  esse  videntur.  Mens  humana  vero  nullo  modo  ac¬ 
quiescit  in  sola  differentia  inter  res  naturales  ejusdem  dignitatis  et  relatio¬ 
nis  cognoscenda.  Jam  dudiun  docuit  morphologiae  studium,  omnem  cujus- 
vis  organi  (ne  omnium  dicamus  organorum)  differentiam  inter  limites 
majoris  similitudinis  teneri.  Quid?  Ova  mammalium  huic  doctrinae  a 
Casp.  F rid.  Wolff  tanta  jam  claritate  demonstratae  contradicerent! 

Hisce  cogitationibus  commotus  complurium  animalium  ova  accuratius 
examinare  constitui.  Exercitationibus  circa  hanc  rem  facem  praetulit  ex¬ 
cellentissima  dissertatio,  qua  Joannes  Ev.  Purkinje  venerabili  Blumen- 
bach  semisaecularia  gratulatus  est.  Libellus,  parvi  quidem  ambitus,  sed 
gravissimi  argumenti ,  publice ,  quantum  scio ,  non  venditur ,  sed  mutuo 
academiarum  commercio  li  terar  io  duntaxat  distributus  est ,  quo  evenit,  ut 
haud  ante  autumnum  amii  1 826  eum  cognoverim.  Titulum  habet  sequen¬ 
tem  :  Joan.  Fried.  Blumenbachio  etc.  summorum  in  medicina  honorum 
semisaecularia  gratulatur  ordo  medicorum  Vratislaviensium  interprete 
Joanne  Ev.  Purkinje  P.  P.  O.  Subjectae  sunt  symbolae  ad  ovi  avium 
historiam  ante  incubationem ;  cum  duobus  lithographis.  Vratislaviae , 
typis  universitatis  (anno  1825  mense  Sept.  edit.). 

Quae  oculatissimus  Purkinje  observavit,  sunt  haec:  In  avium  ovis, 
dum  in  ovario  jacent,  sub  membrana  vitelli  stratum  tenuissimum  granulo¬ 
rum  vitellinorimi  adest,  quae  uno  loco  magis  stipata  zonulam  (quam  discum 
proligerum  nominavimus)  constituunt.  Zonae  superficies  internae  cumulum 
mammaeforinem  eorundem  granulorum  ad  interiora  vergentem  exhibet.  Iu 
cacumine  cumuli  porus  pellucidus,  qui  ab  utraque  disci  pagina  conspici 
potest,  formae  circularis  integerrimae  offertur,  cujus  diameter  sextam  fere 
lineae  partem  explet.  Hunc  porum,  qui  medium  cicatriculae  cumulum  per¬ 
tundere  videtur,  vesicula  occupat  minutissima,  quae  substantiae  granulosae 

immersa,  duas  tantum  facies,  alteram  versus  membranam  vitelli,  alteram 
per  colliculi  cacumen  cratere  ibi  parvulo  circumdatam,  liberas  praesentat, 
ita  tamen,  ut  ibi  aliquantulum  membranae  adhaereat,  hic  vero  stratum  sim¬ 
plex  granulorum  inter  se  cohaerentium  per  eam  continuatur.  -  Yesicula 
humorem  diffluum  continet  limpidissimum.  In  cicatricula  ovorum  partorum 
et  in  utero  vel  in  oviductu  latentium  nunquam  invenitur,  in  vitellis  autem, 
dum  in  ovario  sunt,  ne  minimis  quidem  exceptis  ^  semper  adesse  videtur, 
cpiare  Cl.  Purkinje  vesiculam  dictam  ovi  primordia  constituere  suspicatur. 

Quibus  tamen  liceat  addere,  me  quoque  in  ovis  minimis,  ob  granu¬ 
lorum  defectum  pellucidis,  vesiculam  quandam  vidisse,  et  quidem,  ni  fal¬ 
lor,  ad  centrum  magis  positam  quam  posthac  sita  est.  In  ovis  a  i  lin. 
ad  unius  lineae  diametrum  excretis,  obscurioribus  et  albescentibus,  vesi¬ 
cula  jam  sine  dissectione  non  apparet.  Yidemus  quidem  sub  microscopio 
orbem  in  ovo  satis  magnum,  qui  tamen  non  a  vesicula  sed  a  vitelli  mem¬ 
brana  pendet  per  thecam  transparente.  Yitelli  membrana  hoc  tempore 
crassissima  et  granulosa  est  ita,  ut  optime  mereatur  nomen  membranae 
granulosae ,  quam  Purkinje  quoque  ita  describit.  Autumat  vero  granula 
superficiei  internae  membranae  adhaerere;  sed  innata  sunt,  me  judice, 
et  membrana  potius  ex  iis  quodammodo  constituitur;  abstergi  enim  non 
possunt.  Posthac  membrana  granulosa  in  stratum  externum  laeve,  conti¬ 
nuum  —  membranam  vitelli  puta  —  et  stratum  granulosum,  vitelli  peri- 
pheriam  efficiens,  sejungi  mihi  visa  est.  Quae  qualicumque  modo  sese  ha¬ 
beant,,  id  quidem  certum  habeo,  vesiculam  tunc  temporis  non  in  strato 
granuloso  jacere,  sed  sub  eo  locum  habere  eidemque  ab  interiori  latere 
impressionem  dare ,  ut  ovidum  mammalium. 

Quae  praeterea  excellentissima  docentur  in  opere  dicto,  huc  non 
pertinent. 

Vesiculam  Purkinji  (hoc  nomen  enim  justo  titulo  geret  illa,  licet 
forsan  jam  ab  alio  observatore  visa  sit,  cum  auctor  noster  eam  tam 
accuratis  et  subtilibus  investigationibus  persecutus  sit,  ut  nunc  demum 
nota  et  historia  ejus  in  ovo  gallinaceo  fere  absoluta  videatur)  in  aliis  ovis 
quaesivi,  atque,  nisi  in  iisdem  relationibus,  tamen  in  similibus,  in  omnibus 
inveni.  His  investigationibus  multum  temporis  et  operae  navavi,  eas  vero 

nondum  absolutas  esse  optime  scio,  neque  absolvi  posse  nisi  plurium 
annorum  labore  credo. 

Omnia,  quae  circa  quodeumque  ovorum  genus  vidi,  dubitavi  et  re- 
vidi,  hic  penitus  referre  taediosum  esset.  Saepe  enim  est  difficile  dijudi¬ 
catu,  quodnam  nomen  pars  aliqua  mereatur.  Ea  igitur  tantum  exponam, 
quae  mihi  summam  observationum  conficere  videntur,  et  quidem  non  ovo¬ 
rum  genera  secuturus,  sed  partes  constitutivas.  Ova  mammalium  nunc 
penitus  negligamus. 

In  omnibus  igitur  ovis  a  me  examinatis  vesicula  Purkinji  adest 
ante  evolutionem  absolutam.  In  minoribus  jam  apparet,  imo  primum 
ovi  vestigium  esse  videtur,  circa  quod  vitellus  colligitur.  Mollusca  circa 
hanc  originem  me  fecerunt  certiorem;  in  molluscis  enim  vesiculas  pellu¬ 
cidas  minimas  ante  ova  vidi,  tum  vesiculas  strato  vitelli  obtectas  et  po¬ 
stremo  ova  magis  magisque  evoluta.  Idem,  ni  fallor,  valet  de  Lumbrico 
nec  non  de  Hirudine.  In  aliis  ovis  evolutis  ita  definite  observari  non 
potest,  quoniam  quidem  thecis  conduntur. 

Vesicula  cumulo  innata  est,  ratione  ad  vesiculam  admodum  variante. 
In  aliis  enim  maximus,  uti  in  molluscis,  in  aliis  minor,  ubi  vesicula  ma¬ 
gis  exculta  est,  uti  in  sauriis  et  ophidiis.  Cumulus  praeterea  in  ani¬ 
malibus  inferiorum  classium  non  ita  manifeste  granulosus  est  quam  in  su¬ 
periorum:  in  molluscis  albumini  inspissato  fere  par  est.  In  insectis  cumu¬ 
lum  hucusque  discernere  non  potui ;  idem  de  piscibus  confiteor ;  in  his 
enim  vesicula  satis  magna  a  globulis  oleosis  stratum  quoddam  conficien¬ 
tibus  cito  obvelatur.  Quod  stratum  num  discum  referat  cumulumque 
nescio.  In  batrachiis ,  quibus  utique  vesicula  est  maxima ,  distincte  appa¬ 
ret  circa  eam  massa  peculiaris,  quam  pro  cumulo  habeo. 

Nec  vesicula  praeter  magnitudinem  ejusdem  indolis  est.  In  ovis 
junioribus  omnium  animalium  pellucida  est,  fluido  nunc  nulla  nunc  minu¬ 
tissima  granula  fovente  impleta.  In  molluscis ,  annelidibus ,  insectis, 
crustaceis  (Astaco  fluv.),  batrachiis  et  avibus  in  hoc  statu  remanere  vi¬ 
detur,  quamvis  in  nonnullis  ad  maturitatem  jam  granulorum  copia  augeatur. 
In  ophidiis  et  sauriis  vero  granula  fluidi  inclusi  majora  et  frequentiora 
apparent,  tum  lutescunt  et  ad  maturitatem  tandem  saccum  internum  con- 

stitimntj  vesiculae  membranae  adjacentem ;  in  ovis  maturis  saccus  internus 
granulosus  a  membranula  vesicae  externa  pedetentim  recedit  et  collabitur, 
si  vesicula  aquae  submersa  est;  de  quo  conf.  Figuras  XVII.  et  XVITI., 
XXI.  et  XXII. 

In  omnibus  animalibus ,  ni  fallor ,  vesicula  a  medio  ad  peripheriam 
recedit,  quae  res  in  batracbiis  optime  observatur.  In  ranis  enim  bufo¬ 
nibus  ,  salamandris  compluribus  vesiculam  in  ovis  immaturis  a  membrana 
vitelli  satis  distantem  inveni.  Idemque  de  avibus  jam  docui,  ubi  vero 
multo  citius  in  superficie  apparet.  Diutius  in  lacertis  remanet,  ita  ut  in 
ovis  jam  dudum  luteis  punctum  pellucidum  (vesicula  scilicet)  non  animad¬ 
vertatur.  Talia  ova  sub  aqua  cum  caute  secantur,  distincte  invenitur 
stratum  vitellinarium,  cui  vesicula  Purkinji  jam  interiori  lateri  facit  im¬ 
pressionem  (Fig.  XIX.).  Postea  sub  membrana  vitelli  jacet,  strato  gra¬ 
nuloso  perforato ,  quod  luce  clarius  vidi  in  ranarum  ovis ,  ubi  imo  vesi¬ 
cula  magna  membranam  vitelli  in  colliculum  elevat.  Haud  minus  in  Ano- 
dontis  vesiculam  cum  cumulo  e  vitello  protuberare  vidi. 

In  ovis  partu  jam  editis  nunquam  inveni  vesiculam.  (Piscium  ova 
parta  examinare  hucusque  datum  non  est).  Jam  in  oviductu  non  inveni¬ 
tur.  Nihilominus  cum  Purkinje  non  facio,  qui  oviductus  pressione  vesi¬ 
culam  disrumpi  credit.  Semel  enim  in  ovo  gallinaceo  maturo,  in  ovario 
quidem  retento  sed  ad  ejectionem  parato,  vesiculam  non  inveni.  Quam 
unicam  observationem  multi  non  facio,  cum  facillimum  sit  in  errorem 
labi.  Majoris  milii  videtur  momenti,  quod  in  teneris  serpentum  oviducti- 
bus  ova  non  minus  vesicula  carere  visa  sint,  et  quod  vesiculam  protube¬ 
rantem  jam  in  ovis  ranarum  ovario  adhuc  retentis  observaverim.  Denique 
ova  in  ovariis  insectorum  matura  vesicula  carent,  immatura  vero  in  ova¬ 
riorum  apicibus  nidulantia  eadem  praedita  sunt.  Num  forsan  fecunda- 
tione  vesicula  dissolvitur  ?  Id  quidem  non  credo ;  in  batrachiis  enim  ova 
in  oviductu  vecta  vesicula  carent  longe  ante  fecundationein ;  in  insectis 
perfectis  fecundatio  in  alterno  fine  apparatus  genitalis  fieri  videtur,  ova 
autem  jam  omnia,  supremis  et  vix  apparentibus  tantiun  exceptis,  vesicula 
carent.  Imo  in  nymphis  ova  majora  et  ad  maturitatem  magis  provecta, 
certe  vero  nondum  fecimdata ,  carent  vesicula ,  quae  tamen  in  minoribus 

adest  atque  superioribus.  In  ovis  denique,  quae  gallinae  sine  gallo  viven¬ 
tes  enixae  sunt,  vesicula  deest,  et  jam  in  oviductu  deerat,  ut  Purkinje 
jamjam  observavit  atque  ego  expertus  sum.  Inde  vesiculam  colligo  ex 
ovo  maturo  protrudi  et  dissolvi  inter  vitellum  vitellique  membranam  ante 
fecundationem.  Nusquam  tamen  membranam  vitelli  perforat.  Docent 
quidem  Prevost  et  Dum  as,  ova  ranarum  recens  edita  porum  habere  in 
membranis.  Contrariam  ego  quidem  habeo  sententiam.  Maculam  enim  lu¬ 
team  in  summo  vertice  ovorum  ranae  saepius  obviam  ea  subtilitate  et 
pertinacitate  examinavi ,  qualem  rei  difficultas  tantorumque  virorum  gra¬ 
vitas  requirunt,  at  foramen  non  inveni  in  vitelli  membrana.  Punctulum 
obscurum  in  macula  lutea  ab  fovea  angusta  et  profunda  in  ipso  vitello 
pendet.  Stratum  praeterea  granulorum  nigrum  foramine  pertusum  esse 
vidi  ( Fig.  XXI rIb.)  et  vitellum  cum  materia  aliqua  minus  granulosa 
( nuclei  scilicet)  supra  margines  strati  dicti  eminere,  ut  baec  omnia  Fig. 
XXVI  *.  pinxi.  Itaque  stratum  nigrum  ab  interiore  facie  ad  exterio¬ 
rem,  illaesa  vitelli  membrana,  pertusum  esse  clare  apparuit.  Haec  mense 
Aprili  in  Rana  temporaria  visa  et  picta  optime  congruunt  cum  vesiculae 
protuberantia  mense  Majo  exeunte  in  Rana  esculenta  observata  et  magna 
caverna  in  iis  ovis,  in  quibus  vesicula  modo  disparuerat.  Nec  Purkinje, 
qui  in  avium  ovis  ex  vesicula  dissoluta  nasci  conjicit  sic  dictum  eolliqua- 
mentum,  sequi  queo,  cum  quidem  in  ovo  maturo  vesicula  certe  ex  strato 
granuloso  jamjam  promineat.  Praeterea,  num  revera  in  oviductu  jam 
colliqnamento  gaudent  ova  gallinacea  ?  —  Liceat  igitur  milii  quoque  pro¬ 
ponere  liypotkesin ,  ab  ulterioribus  disquisitionibus  vel  in  dogma  sancien¬ 
dam  vel  cum  aliis  refutandam.  Vesiculam  Purkinji  partem  ovi  efficacem 
esse  credo ,  qua  facultas  feminina  vim  exerceat ,  ut  facultas  masculina  se¬ 
mini  inest  virili.  Vesiculae  igitur  protrusio  et  dissolutio  ab  ovi  maturitate 
et  forsan  irritatione  penderent.  Post ,  fecundationem  verum  blastoderma 
eo  loco  evolvitur,  quo  vesiculae  liumor  effusus  est.  Macula  enim  in  ovis 
sallinaceis  obvia  dum  in  ovario  continentur,  blastodermatis  nomen  non 

o 

meretur,  sed  ejus  prodromus  potius  videtur.  Vitello  paululum  immersa 
est  et  ambitu  non  gaudet  definite  circumscripto.  In  omnibus ,  ni  fallor, 
ovis  stratum  quoddam  granulosum  ante  blastodermatis  evolutionem  adest, 

vel  sub  disci,  vel  sub  laminae  magis  extensae  et  curvatae  forma,  sem- 
per  vero  disci  proligeri  mammalium ,  de  quo  diximus ,  locum  tenens. 
Minora  Astaci  fluviatilis  ova  saepenumero  magnopere  complanata  sunt, 
quoniam  quidem  niliil  fere  continent,  nisi  stratum  granulosum  cum  vesi¬ 
cula  et  cumulo  {Fig.  XXIII.).  In  opliidiis  et  sauriis  talem  discum  in 
ovis  ad  summam  pene  maturitatem  provectis  maxime  excultum  inveni 
halonibusque  plus  minusve  notatum.  Granula  enim  in  circulos  ita  conge¬ 
sta  erant,  ut  in  aliis  —  magis  luteis  —  granula  praevalerent,  in  abis  — 
magis  obscuris  —  latex  granula  conjungens  {Fig.  XVI.).  Blastoderma  e 
contrario  in  oviductu  scrpentum  post  conceptionem  et  vesiculam  disruptam 
crassius  reperi,  supra  vitellum  elevatum  facileque  auferendum,  licet  mar¬ 
ginibus  cum  vitello  concretum  adliuc  esset,  nubis  ha  Ionibus  primitus  nota¬ 
tum,  imo  oblongum:  cum  quidem  stratum,  quod  cum  disco  probgero 
compono ,  orbiculare  esset.  I11  batracliiis ,  acephabs ,  gasteropodibus  di¬ 
scum  proligerum  circa  vesiculam  non  vidi;  in  bis  etenim  pro  disco  im¬ 
merso  granulosum  stratum  circa  vitelli  partem  majorem  bene  percipitur. 
In  batracliiis  nigrum  est  ovique  dimidium  amplectitur.  Id ,  postquam 
vesicula  perforatum  est ,  crassius  fit  multumque  in  ambitu  crescit ,  jam 
blastodermatis  vices  gerens.  Discus  vel  stratum  proligerum  in  omnibus 
forsitan  ovis  abquid  ad  blastoderma  constituendum  confert ;  ubi  vero  pri¬ 
mitus  magis  a  membrana  vitelli  distat,  non  tam  directe  in  blastoderma 
mutatur.  Sic  in  Astaco  fluviatib  exeunte  autumno  discum  proligerum  in 
ovis  majoribus  haud  minus  discrevi,  quam  in  mininus  post  annos  deponen¬ 
dis.  Mense  Aprili  vero,  ubi  ova  jam  parta  sub  cauda  inveniuntur,  pri¬ 
mitus  blastoderma  adest  nullum,  tum  sub  forma  nebulae  indeterminatae 
apparet  {Fig.  XXX.),  mox  solidescit  et  limites  distinctos  exhibet,  quasi 
disci  proligeri  substantia  sensim  semsimque  huc  migraret.  Simile  quid 
Herold  in  aranearum  ovis  observasse  videtur  ,  cum  de  macula  loquatur 
dissoluta  et  denuo  formata. 

Atque  ad  ovorum  conditionem  quod  attinet,  haec  duntaxat  monebo. 
Ova  gignuntur  in  ovariorum  parenchymate,  quod  in  superioribus  anima¬ 
libus,  generatim  sumtis,  densius  esse  solet  quam  in  inferioribus,  in  quibus 
ad  statum  liquidum  fere  nonnunquam  accedit.  Cum  rebus  comparandis 

semper  claritatem  alterat,  eandem  rem,  quacumque  sub  forma  apparet, 
eodem  nomine  signare,  voce  uti  velim,  quae  ubique  adhibenda  sit.  Yox 
„sarcocarpium“ ,  a  Richard  pro  parenchymate  pericarpii  (et  inde  etiam 
germinis)  plantarum  proposita  in  animalia  non  satis  quadrare  videtur;  aliam 
ergo  de  mycophilis  desumam,  stroma  ( Lager )  scilicet.  Stroma  cum  ovarii 
indusio  id  constituit,  quod  Burdach  in  omnibus  organis  proliferis,  vel 
ova  foveant  vel  sporas,  matricem  nominat.  Ova  stromati  vel  innata  sunt, 
ut  in  pluribus  animalibus;  vel  imposita,  ut  in  Hirudinibus,  quarum  stroma 
singularem  filorum  crassiorum  formam  habet,  distante  indusio.  Ova  prae¬ 
terea  vel  thecis  continentur  (in  plurimis  animalibus) ,  vel  iis  carent  (in 
annelidibus,  acanthoceplialis,  trematodibus  aliisque).  Thecae  denique  vel 
ovo  cuique  sunt  propriae ,  quae  res,  ni  fallor,  de  animalibus  verte¬ 
bratis  omnibus  valet,  pluribusve  ovis  communes.  Thecae  communes  prae¬ 
ter  ova  massam  continent  stromatis  vices  pro  singulis  ovis  gerentem,  et 
sporangiis  botanicorum  aequiparandae  sunt.  Inclusum  illud  stroma  sub 
stromatis  interni  nomine  a  stromate  extra  thecas  posito  discerno.  The¬ 
cae  communes ,  quantum  scio,  nunquam  cum  ovarii  indusio  concretae  sunt, 
verum  partu  ejiciuntur  cum  stromate  interno.  In  acephahs  tales  thecae 
communes  manifestae  apparent.  Quid  tamen  de  insectis  sentiam,  dubius 
adhuc  sum.  Ovaria  igitur  ita  dicta  pro  meris  thecis  sumerem  communi¬ 
bus ,  sic  ut  stroma  externum  omnino  deesset,  et  materia  pidposa  inter  ova 
sub  variis  formis  (modo  clavas  constituit  inter  ova  sitas,  modo  corpora 
utrimque  excavata,  piscium  vertebris  similibus,  modo  omnino  deesse  vide¬ 
tur)  observanda  stromatis  interni  nomen  mereretur.  Haec  suadet  ovario¬ 
rum  connexus  cum  vase  dorsali  vel  corde,  nec  non  indusium ,  quo  ovaria 
in  erucis  circumdantur.  Quod  si  a  vero  non  recedere  videtur ,  quid  de 
naemotoideis  censendum  est?  In  acanthocephalis  ova  massae  semifluidae 
innata  sunt,  quae,  cum  in  ovarii  cavitate  sit,  ad  stroma  internum  insecto¬ 
rum  accedit  ,  thecis  vero  communibus  non  includitur. 

Sed  haec  sufficiant  ad  ovaria  mammalium  comparanda  eorumque 
contenta  cum  ovario  et  ovis  reliquorum  animalium.  Stroma  habemus  in 
mammalibus  stipatum.  Cui  stromati  innatae  sunt  vesiculae  Graafianae, 
quae  cum  reliquorum  animalium  ovis  comparatae  miram  exhibent  concor- 

diam,  cum  ad  partes  constituentes  tantum  respicimus.  Conferamus  v.  c. 
mammalis  cujusdam  ovarium  cimi  avis  ovario  et  ranae.  Ovarii  indusium, 
stroma ,  thecae  adsunt ,  ea  tantum  differentia ,  quod  indusium  et  stro¬ 
ma  in  avibus  ranisque  tenuiora  sint,  quod  in  ranis  praeterea  indusium 
internum  propter  internas  cavitates  appareat  tenuissimum,  quodque  tandem 
theca  in  ranis  ad  interiora  aperiatur  et  calycem  interiorem  bene  distin¬ 
guendum  efficiat.  Venit  tum  vitelli  membrana ,  quae  in  mammalibus  ad¬ 
est  sub  membranae  forma  granulosae.  Cum  membrana  vitelli  in  avibus 
et  reptilibus  primitus  sub  membranae  forma  appareat  granulosae  et  ex 
hac  sejungatur,  dubius  non  haereo  vesiculam  mammalium  Graafianam  circa 
hanc  partem  cum  ovo  reliquorum  animalium  vertebratorum  immaturo  com¬ 
ponere.  Vitellus  avium  et  ranarum  e  granuhs  permultis  vitellinis  mino- 
rique  quantitate  albuminis  fluidi  constat.  Vesiculae  Graafianae  eo  dunta- 
xat  differunt,  quod  minorem  habeant  granulorum  quantitatem,  majorem 
contra  fluidi  nativi  albuminosi.  Praeterea  ovis  similes  sunt.  Habent  vesi¬ 
culam  enim  inclusam  (ovulum  scilicet  in  inanimalibus)  cumulo  immersam 
stratumque  proligerum  nunc  vesiculam  tingens  nunc  ei  superjacens.  Vesi¬ 
cula  ergo  Graafiana  cum  ad  ovarium  generatimque  ad  corpus  mater¬ 
num  respiciamus,  ovum  sane  est  mammalium.  Sed  evolutionem  quod 
attinet,  vehementer  discrepat  a  reliquorum  ovo  animalium,  quorum  ovi 
nucleus  integer  ex  ovario  devehitur,  fetui  nascituro  non  sedem  tantum 
praebiturus  sed  in  ipsum  potius  fetum  transformandus.  In  mammalibus 
vero  vesicula  innata  vitellum  magis  excultum  continet  et  ratione  ad  fe¬ 
tum  geniturum  habita  verum  sese  probat  ovum.  Ovum  fetale  dici  possit 
in  ovo  materno.  Mammalia  ergo  habent  ovum  in  ovo  aut,  si  hac  dicendi 
formula  uti  licet,  ovum  in  secunda  potentia.  *) 

Quam  differentiam  ut  melius  concipiamus,  ad  saurios  redeamus  et 
opliidios,  quorum  ovum  ad  mammalium  ovum  propius  accedit,  quando¬ 
quidem  vesicula  Purkinji  ad  maturitatem  granulorum  vitellinorum  haud 


4f)  Quapropter  in  vesicula  Graafiana  describenda  4.  voce  ovuli  semper  usus  sum,  quia 
vesicula  Graafiana  ipsa  ovum  refert,  respecto  ovario,  ex  ovillo  autem  fit  ovum  fetale. 

parvam  continet  copiam  in  sacculum  internum  demum  coalescentium.  Unde 
haec  concordia!  Lacertarum  et  serpentum  ova  in  oviductu  saepius  exami¬ 
navi  et  fetum  in  oviductu  per  plures  hebdomades  evolvi  didici,  et  non 
deponi,  nisi  allantoide  jam  bene  exculta  ad  respirationemque  in  se  reci¬ 
piendam  apta,  serpentibus  aliquot  et  Lacerta  crocea  exceptis,  fetum  usque 
ad  ovi  velamentorum  rupturam  retinentibus.*)  Ex  quo  concludo:  quo  diu¬ 
tius  in  corpore  materno  fetus  foventur ,  eo  magis  jam  primitus  exculta 
videtur  ovi  vesicula  innata ,  quae  in  mammalibus  eo  pervenit  ut  omnes 
ovi  virtutes  in  sese  recipiat  et  reliquae  ovi  partes  parvi  momenti  extra¬ 
neae  quasi  fiant.  Quae  sententia  ex  observationibus  hausta  mirifice  sane 
cum  hjpothesi  nostra  congruit,  vesiculam  Purkinji  partem  esse  effica¬ 
cem  sexus  sequioris ;  nam  quo  major  vis  matris  in  fetum ,  eo  magis  ex¬ 
culta  esse  debet  pars  ovi  efficax,  eoque  diuturnior  pulli  sedes  in  matris 
corpore.  Crediderim  fere  commorationem  fetus  a  matris  potius  vi  et  inde 
ab  indole  ovi  pendere,  quam  a  fetus  necessitate.  Nam  ovis  ex  oviductu 
Lacertarum  promtis  fetus  mimime  moritur. 

Finem  jamjam  assecutus  quandam  solvere  lubet  dubitationem.  Quae¬ 
rent  enim  fortasse  nonnulli :  quid  ?  cum  vesiculae  Graafianae  ova  reliquo¬ 
rum  animalium  aequant,  quae  est  causa,  cur  in  mammalibus  duntaxat  cor¬ 
pus  luteum  oriatur?  Quibus  hoc  ab  ovarii  stromate  et  thecae  indole  pendere 
respondeo.  Illud  enim  in  solis  mammalibus  tantae  est  densitatis,  ut  thecae 
cito  collabi  nequeant.  Atque  thecas  quod  attinet,  in  avibus,  quas  exempli 
gratia  eligimus,  microscopio  adhibito,  puncta  in  strato  interno  exhibent  pel¬ 
lucida,  quae  vel  pervia  vasorumque  fines  sunt,  vel  cuticula  tenui  tantum 
teguntur.  Quibus  igitur  punctis  secretio  facillime  efficitur.  In  mammalibus 
lucidiora  quidem  non  desunt  puncta;  minime  tamen  perforata,  verum  ita 
constituta,  quales  sunt  cryptae  muciparae  in  membranis  mucosis,  quan¬ 
tum  anatomicis  innotuerunt :  contra  in  mammalibus  vasa  in  uterum 


Lacerta  crocea  Wolffii  certe  vivipara  est.  Ejusdem  fetus  jam  fere  confectos  ex  ovi¬ 
ductu  excidi.  A  Lacerta  agili,  non  obstante  magna  verborum  farragine  a  Ferd.  Schultze  in 
V erzeichniss  der  Doubletien  des  zoologischen  Musewns  zu  Berlin  ,  1823,  p.  93  seq.  prolata,  toto 
coelo  diversa  est.  Differt  non  tantum  colore  et  magnitudine,  sed  poris  femoralibus,  collaris 
et  squamarum  structura. 

hiant,  ubi  humorum  nutritiorum  major  quam  in  thecas  affluxus  est.  Ete¬ 
nim  talia  ostia  nec  ita  parva  in  aliquot  uteris  vidi  distinctissime.  Itaque 
in  mammalibus  secretionem  in  theca  eo  modo  perfici  persuasum  habeo, 
quem  Doellinger  exposuit,  i.  e.  praeeunte  organi  secernentis  nutriti- 
one,  in  ceteris  animalibus  vitellum  ex  sanguine  potius  ita  secerni,  qua¬ 
lem  veteres  secretionem  generarim  crediderunt.  His  quam  plurimum  arri¬ 
dere  Joannis  Mueller  detecta  in  insectis,  non  est,  cur  moneam.  Trans¬ 
itum  enim  vasorum  in  ovarii  thecas  exposuit.  Quae  cum  ita  sintj  fa¬ 
cile  profecto  perspicies ,  in  mammalibus  materia  formativa  per  humorum 
congestionem  advecta  thecas  amplificari  incrassarique,  atque  in  avibus  ex 
eadem  materia  jam  statim  fieri  secretionem.  Yitello  enim  avium  ejecto 
diminui  quidem  illam  secretionem  sed  non  prorsus  sisti,  inde  colligo, 
quod,  si  contra  regulam  in  avibus  stigma  denuo  concrescit,  calyx  humore 
vitello  simili  impletur.  Calyces  hujusmodi  Purkinje  pro  ovis  corruptis 
habet,  at  vero,  nisi  memoria  me  fallit,  membrana  vitelli  carent. 

Conclusio. 

Omne  animal,  quoti  coitu  maris  et  feminae  gignitur,  ex  ovo  evol¬ 
vitur,  nullum  ex  mero  liquore  formativo. 

Semen  virile  per  cuticulam  ovi,  nullo  foramine  perviam,  in  ovum  et 
praeprimis  in  partem  quandam  ovi  innatam  agit. 

Evolutio  omnis  e  centro  ad  peripheriam  tendit.  Partes  ergo  cen¬ 
trales  ante  periphericas  formantur. 

Idem  eyolutionis  modus  in  omnibus  animalibus  vertebratis  a  rhachide 
incipiens. 

\ 

*  * 

* 

Sed  finem  imponam  epistolae  jam  aequo  longiori  ,  Vestro  judicio, 
quae  in  bac  disquisitione  exposui ,  subjiciens. 

In  mammalibus  si  quid  novi  inveni,  id  non  perspectum  habuisse  me 
confiteor,  nisi  Doellingeri  ac  Panderi  observationibus  edoctus  fuissem. 
Quapropter  yoti,  quod  intimo  pectore  foveo,  enunciandi  veniam  a  Vobis 
peto.  Faxit  Deus  ter  Optimus  Maximus,  ut  Vester  Pander  pertina¬ 
cissimo  morbo  a  literis  detentus  pristinam  recuperet  valetudinem,  ut  cum 
laurea,  annis  jam  juvenibus  sibi  vindicata,  alias  aetate  virili  paratas  con¬ 
jungat  in  patriae  gloriam  et  scientiae  naturahs  incrementum. 

Valete  miliique  favere  nolite  desinere. 

Dabam  Regiomonti.  Prid.  Iduum  Quinct.  1827. 

* 

Baer. 

ab  u  l  a  e  explicatio. 


Figuras  exhibitas  ita  disponere  studui,  ut  earum  conspectu  contempla¬ 
tor  citius  ea  perspiciat,  quae  in  epistola  tractavi.  Hac  ex  causa,  eaedem  res, 
si  magnitudine  naturali  et  tum  aucta  magnitudine  proponuntur,  iisdem  numeris 
signantur,  et  quidem  ita,  ut  signa  arabica  magnitudinem  naturalem,  romana 
decies  auctam,  romana  cum  asterisco  (II*)  tricies  auctam  magnitudinem  indi¬ 
cent.  Ubi  lineola  supra  numerum  romamim  adest,  ligura  vicies  aucta  est, 
lineola  infra  numeri  signum  romanum  quinquies  auctam  figuram  indicat. 
Praeterea  magnitudinis  naturalis  figuras  in  primam  seriem  disposui,  tricies 
auctas  in  tertiam  seriem. 


Monendum  denique  est,  in  binis  zonis  atris  ea,  quae  pellucida  sunt,  ob¬ 
scuriora  videri,  contra,  quae  alba  picta  sunt,  albedinem  non  pellucidam  habere. 
Zonas  illas  elegi,  ut  obscuritas  ovulorum  minorum  melius  in  oculos  incidat. 
Haec  jam  est  figurarum  singularum  explicatio : 


in  prima  serie  obviarum 
Fig.  1.  Ovulum  minus  ex 
ovario  canis  cum  disco 
proligero.  Magn.  nat. 

Obs.  Symmetriae  causa 
tantum  figurae  auctae 
hanc  in  magnitudine 
naturali  adjicere  volui, 
licet  ovum  tam  parvum 
sit,  ut  a  sculptore  ita 
exarari  non  possit,  nam 
ab  oculis  acutioribus  vix 
percipitur. 

Fig.  2.  Ovulum  canis  ex 
ovario,  maturius,  cum 
disco  proligero.  Magn. 
nat. 


in  secunda  serie  obviarum 
Fig.  1.  Idem  decies  au¬ 
ctum. 


Fig.  II.  Idem  decies  au- 
ctum.Pars  disci  proligeri 
ablata  est,  ut  membra¬ 
na  corticalis  jam  forma¬ 
ta  in  conspectum  veniat. 


in  tertia  serie  obviarum. 
Fig.  I.  *  Idem  tricies  au¬ 
ctum  ad  discum  proli- 
gerum  plenius  demon¬ 
strandum. 


-■  -  •  . 

•  ■  O  G 

Fig.  II.*  Ejusdem  globulus 
dilaceratus  ad  demon¬ 
strandam  cavitatem. 

Fig.  3  Ovum  canis  ex  tuba 
Fallopii.  Magn.  nat. 
Fig.  4.  Ovum  canis  ex  ute¬ 
ro,  jam  pellucidum,  dia¬ 
metro  j-lin.  Magn.  nat. 


Fig.  5.  Ovum  canis  ex 
utero  magis  evolutum 
et  pellucidum,  diametr. 
§  lin.  Magn.  nat. 


Fig.  6.  Ovum  caninum 
duodecim  dierum  cum 
-  embryone  magnitudine 
naturali  (ad  iconem, 
quam  dederunt  Pre- 
vost  et  Dumas,  recu- 
sum.) 

Fig.  7.  Ovum  caninum 
trium  circiter  hebdo¬ 
madum  ,  magnitudine 
naturali. 


Fig.  III.  Idem  decies  au¬ 
ctum. 

Fig.  IV.  Idem  decies  au¬ 
ctum  et  quidem  in. 

Fig.  IV.*  ita  visum,  ut 
blastodermatis  primor¬ 
dium  infimum  locum 
teneat,  quare  obscurius 
apparet ; 

Fig.  IV.h  a  latere  visum 
post  membranarum  se¬ 
parationem. 

Fig.  V.  Idem  decies  au¬ 
ctum. 

Fig.  V .*  post  multas  horas 
valde  collapsum,  blasto- 
dermate  a  latere  viso. 

Fig.  V.h  Turgens,  blasto- 
dermate  locum  supre¬ 
mum  tenente. 

Fig.  VI.  Ejusdem  ovi  fe¬ 
tus  auctus. 


Fig.  VII.  Ejusdem  ovi  fe¬ 
tus  decies  auctus,  a  la¬ 
tere  et  sectione  trans¬ 
versa  pictus.  Apparet 
enim  in 


Fig.  III.  4  Idem  tricies 
auctum. 

Fig.  IV.  *  Ejusdem  ovi 
particula  membranae 
internae  tricies  aucta. 


Fig.  V.  *  Ejusdem  ovi 
particula  membranae 
internae  tricies  aucta. 


-I  - 


Fig.  VII.*  Villi  ejusdem 
ovi  tricies  aucti. 


Fig.  VII.*  Fetus  caninus,  lateri  sinistro  incumbens,  resecta  vaginae  capitis 
parte  dextra,  nec  non  sacci  intestinalis  parte  dextra. 

a.  b.  Transitus  laminae  pituitosae  sacci  intestinalis  in  vaginam  capitis. 
a.  c.  d.  e.  Vagina  capitis  dissecta. 

e.f.  Vena  descendens  dextra  reclinata.  f((  locus,  quem  primitus  tenuerat. 
e.  g.  Atrium  cordis. 

h.  Ventriculus  cordis. 

i.  i.  Pericardium. 

7c.  Bulbus. 

7.  Aorta. 

m.  n.  o.  Encephalon. 

m.  Auris  et  medulla  oblongata. 

n.  Corpus  quadrigeminum. 

o.  Oculus  et  cerebrum. 

p.  Aditus  ad  intestinum  crassum. 
e.p.  Sutura  vel  sulcus  intestini  medii. 

q.  r.  e.  p.  Intestini  paries  sinister. 
s.t.e.p.  Intestini  paries  dexter. 

q.  r.  Angulus,  quo  paries  intestini  sinister  in  saccum  intestinalem  transit. 

u.  v.  w.  Area  vasculosa. 

q.  r.  w.  Area  pellucida. 

u.  s.  Vena  ascendens. 

x.  y.  *  et  *  *  Amnion. 

z.  Saccus  urinarius  s.  Allantois. 

Fig.  VII. h  Ejusdem  embryonis  sectio  transversa  in  medio  dorso  facta,  decies 
aucta. 

a.  Dorsi  culmen. 

а.  b.  Lamina  dorsalis. 

б.  c.  Lamina  ventralis. 

d.  Saccus  intestinalis. 

e.  Angulus,  quo  intestini  paries  in  sacum  intestinalem  transit. 
d.  e.  ergo  limbus  secundus  Wolffii. 

f.  Sutura  intestini  apud  Woiff. 

g.  Columnae  vertebralis  primordium. 

h.  Chorda  dorsalis. 

i.  Amnion. 

h.  Medulla  spinalis. 

Fig.  VIII.  Corpora  aliena,  in  utero  et  tubis  obvia,  decies  aucta. 

I.  Bullae  oleosae. 

II.  Concrementa  albuminosa. 

III.  Telae  cellulosae  particulae. 

IY.  Membranae  granulosae  frustula. 

Fig.  IX.  Vesicula  Graafiana  (mediae  magnitudinis)  scrofae,  decies  aucta,  ad 
axin  dissecta. 

1.  Epithelium  peritoneale. 

2.  Tela  forma  tiva  (stroma). 

3.  Stratum  externum) 

4.  Stratum  internum  )  thecae. 


xx  Stigma 


5.  Membrana  granulosa 

6.  Fluidum  contentum 

7.  Discus  proligerus 


8.  Ovulum  J 

Fig.  X.  Discus  proligerus  suis  cum  fluidi  condensati  parte. 

Fig.  XI.  Membranae  granulosae  frustulum,  decies  auct. 

Fig.  XII.  Ovulum  cum  disco  proligero  vaccae,  decies  auct. 

Fig.  XIII.  Ovulum  cum  disco  proligero  et  membrana  granulosa  hominis,  de¬ 
cies  auctum. 

Fig.  XIV.  Corpus  luteum  canis,  decies  auct. 

1.  Epithelium  peritoneale. 

2.  Tela  formativa. 

3.  Thecae  stratum  externum. 

4.  Corpus  luteum. 

5.  Ejus  apertura. 

6.  Massa  albuminosa. 

7.  Corporis  lutei  cicatricula  inchoata. 

Fig.  XV.  Stigma  vesiculae  Graafianae  suis  deorsum  inspectum,  decies  auctum. 
Fig.  XVI.  —  XXX.  Animalium  inferiorum  ova,  vel  horum  partes. 

Fig.  XVI.  —  XVIII.  Ova  serpentum. 

Fig.  XVI.  Stratum  proligerum  ex  ovo  Colub.  Natricis  maturo,  quinquies 
auctum. 

Fig.  XVII.  Ejusdem  vesicula  Purkinji  immatura,  decies  aucta. 

Fig.  XVIII.  Eadem  matura,  decies  auct. 

Fig.  XIX  —  XXII.  Ova  lacertarum. 

Fig.  XIX.  Stratum  granulosum  ex  ovo  Lacertae  agilis,  dec.  aut. 

Fig.  XX.  Lacertae  agilis  ovum  junius,  decies  auct. 

Fig.  XXI.  Vesicula  ex  ovo  fere  maturo  Lacertae  agilis,  dec.  auct. 

Fig.  XXII.  Vesicula  ex  ovo  maturo  Lacertae  croceae,  dec.  auct. 

Fig.  XXIII.  —  XXVI.  Ova  ranarum. 

Fig.  XXIII.  Ovum  immaturum  Ranae  temporariae,  dec.  auct.  t  Locus  ubi 
stratum  proligerum  oritur. 

Fig.  XXIV.  Ovum  Ranae  temp.  fere  maturum,  acido  nitrico  diluto  condensatum 
et  ad  axin  longiorem  dissectum,  decies  auctum. 

NB.  Colores  tales  dedimus  iconi ,  quales  orum  raninum  in  acido  nitrico  diluto  induit  ,  quia 
bis  optime  partes  diversae  discernuntur. 

Fig.  XXV.  Idem  ovum  maturum  propullante  vesicula,  dec.  auct. 

Fig.  XXVI.  Idem  ovum  expulsa  vesicula,  dec.  auct. 

In  tribus  ultimis  figuris  notavimus  cum  signo 

а ,  membranam  vitelli, 

б,  blastoderma  in  statu  evoluto  (Fig.  XXVI)  et  in  statu  immaturo?  quo 
stratum  proligerum  nostrum  est, 

c,  vitellum, 

d,  vesiculam  Purkinji. 

Fig.  XXVI.  Ejusdem  ovi  pars  suprema  vicies  aucta. 

Fig.  XXVII.  —  XXX.  Astaci  fluviatilis  ova. 

Fig.  XXVII.  Ovum  junius  Astaci  fluviatilis  cum  disco  proligero  deorsum  in¬ 
spectum,  decies  auctum. 

Fig.  XXVIII.  Idem  a  latere. 

Fig.  XXIX.  Ovum  provectius. 

Fig.  XXX.  Ovum  maturum  cum  blastodermatis  primordiis,  quinquies  auctum. 


Corrigenda. 


Pag.  9  vers.  3  pro  consecta  lege:  confecta 

—  10  —  6  —  Fig.  V.  —  Fig.  V*. 

—  12  —  2  —  spat  —  spot 

—  14  —  10  —  delphinum,  phocaenam  lege:  delphinum  plioeaenam 

—  14  —  23  —  vesiculis  lege :  vesiculae 

—  17  —  ultimo  vox:  a  deleatur. 

—  23  —  1  —  catenas  lege :  centenas 

—  31  —  1  —  apparet  —  appareat 

—  31  —  23  —  similibus  —  similia 


Priorem  libelli  partem  perlegens ,  quam  ex  typotheca  jam  remissam  habeo ,  vereor 
ne  ea,  quae  pag.  4ln  de  canalis  intestinalis  origine  obiter  docui,  lectores  in  errorem  ducant. 
Clarius  ergo  ita  exponam:  intestini  fundus  non  ex  coalitione  duarum  plicarum  oritur.  Coa¬ 
lescunt  quidem  plicae  strati  vasculosi  blastodermatis ,  quo  fit  mesenterium;  stratum  mucosum 
vero  inde  protruditur  et  fundum  intestini  cum  parietibus  constituit.  Quae  alio  loco  fusius 
demonstrabo. 

